‘Tikus makmal rasa bertuah’, Nora nak melancong ke tempat lain pula
Oleh MOHD. HAIKAL ISA

25 September 2021, 2:25 pm
PETALING JAYA – Menjadi antara yang terawal berpeluang melancong ke pulau peranginan, Langkawi, Kedah, pelakon jelita Nora Danish bersyukur tiada kes positif Covid-19 melibatkan pelancong pulau berkenaan setakat ini.
Nora atau nama lengkapnya, Nora Mohd. Danish Hanif berkata, biarpun seperti dijadikan ‘tikus makmal’, dia berasa sangat bertuah dan berharap dapat meneroka lebih banyak tempat pelancongan selepas ini.
“Alhamdulillah, kami sebagai ‘tikus makmal’ rasa bertuah. Semoga dapat lagi ke tempat-tempat pelancongan lain yang dibuka. Insya-Allah. Doa yang baik-baik,” katanya.
Menerusi Instastory, pelakon yang cukup sinonim dengan siri komedi Puteri itu turut berkongsi paparan skrin keratan artikel yang melaporkan tiada langsung kes positif wabak maut berkenaan sejak aktiviti pelancongan dibuka kepada umum 16 September lalu.
Terdahulu, isteri kepada ahli perniagaan, Nedim Nazri itu menjadi antara selebriti terawal yang berkunjung ke Pulau Langkawi sebaik sahaja lokasi percutian popular tersebut dibuka kepada pelancong yang lengkap dua dos vaksin.
Selain Nora, jutawa kosmetik sensasi, Datuk Aliff Syukri turut menjadi antara yang terawal bercuti di pulau berkenaan.

Beberapa hari bercuti di Langkawi bersama suami dan anak, Mohamed Neqayl Nedim, Nora menerima kecaman hebat daripada netizen yang mempersoalkan aksi ‘daring’ mencolok matanya sehingga dia bertindak menutup ruangan komen Instagram. – K! ONLINE


Individu tidak lengkap vaksin dilarang kunjungi Pantai Bagan Lalang
Oleh NUR SHARIEZA ISMAIL

25 September 2021, 3:55 pm
SEPANG – Individu yang tidak lengkap vaksinasi Covid-19 dilarang mengunjungi Pantai Bagan Lalang kerana mereka bakal dikompaun oleh Majlis Perbandaran Sepang (MPSepang).
Yang Dipertua Majlis Perbandaran (MP) Sepang , Datuk Abd. Hamid Hussain berkata, sekiranya didapati ada individu yang ingkar, mereka akan terus diarahkan pulang serta-merta.
“Ini kerana bermulanya minggu depan, MP Sepang tidak akan berkompromi dalam mengenakan tindakan sewajarnya jika mendapati ada pengunjung tidak patuh prosedur operasi standard (SOP) yang ditetapkan.
“Sebelum ini MP Sepang memberi advokasi dan nasihat kepada mereka, bagaimanapun sekiranya masih tidak mematuhi SOP tersebut, pihak berkuasa tidak teragak-agak mengenakan tindakan,” katanya kepada pemberita di sini hari ini.
Terdahulu, Abd. Hamid membuat tinjauan pematuhan SOP Fasa Dua Pelan Pemulihan Negara (PPN) di Pantai Bagan Lalang, Sepang di sini. – K! ONLINE


Chelsea mahu tambah resah City
Oleh KOSMO!

25 September 2021, 3:00 pm
Oleh IRFAN BURHANUDDIN
SAINGAN Fantasi Premier League (FPL) minggu keenam pastinya memeningkan kepala setiap pengurus untuk mencorakkan pilihan terbaik berdasarkan jadual perlawanan sengit kebanyakan pasukan utama minggu ini.
Juara Eropah, Chelsea dan pemenang Liga Perdana Inggeris (EPL), Manchester City akan membuka tirai saingan minggu keenam diikuti satu lagi pasukan pilihan, Manchester United menentang Aston Villa hari ini.
Keesokannya, saingan EPL kali ini dirancakkan lagi dengan pertembungan derbi Utara London antara dua musuh tradisi, Arsenal bertemu Tottenham Hotspur.
Justeru, Kosmo! berkongsi beberapa tips bagi membolehkan para pengurus membuat pertaruhan pemain-pemain terbaik dalam usaha memburu mata maksimum bagi saingan minggu keenam kali ini.

PENJAGA GOL
ROBERT Sanchez menjadi pilihan penjaga gol berdasarkan kecemerlangan Brighton yang hanya tewas sekali dalam lima aksi EPL setakat ini. Tidak mustahil dia mampu meneruskan prestasi sama ke atas Crystal Palace pada Selasa ini.

PERTAHANAN
VIRGIL Van Dijk merupakan aset penting benteng pertahanan Liverpool buat masa ini apabila cuma bolos satu gol dalam lima perlawanan. Marcos Alonso juga boleh menjadi pilihan kerana tugasnya sebagai pengambil sepakan percuma Chelsea.
TENGAH
MOHAMED Salah semestinya perlu ada dalam pasukan selepas sudah meledak empat gol dalam empat perlawanan berturut-turut. Kecemerlangan Ismaila Sarr menjaringkan dua gol minggu lalu menjadikan dia sebagai pilihan selain Said Benrahma.
PENYERANG
JAMIE Vardy dijangka mampu beraksi cemerlang dengan meledak gol ke atas Burnley malam ini sekali gus membantu Leicester kembali ke landasan kemenangan sejak menewaskan Norwich pada hujung bulan lalu.
KAPTEN
CRISTIANO Ronaldo terus menjadi rebutan pengurus FPL selepas berjaya memungut 19 mata dalam dua perlawanan terdahulu bersama Manchester United dan dijangka meneruskan momentum hebat itu ketika menanti kunjungan Aston Villa hari ini.

FORMASI: 3-4-3
Nilai: £100
KESEBELASAN UTAMA
Penjaga gol
Robert Sanchez (Brighton) £4.5
Pertahanan
Virgil van Dijk (Liverpool) £6.5
Marcos Alonso (Chelsea) £5.8
Tino Livramento (Southampton) £4.2
Tengah
Mohamed Salah (Liverpool) £12.6
Ismaila Sarr (Watford) £6.1
Demarai Gray (Everton) £5.8
Said Benrahma (West Ham) £6.2
Penyerang
Cristiano Ronaldo (Man. United) £12.7
Jamie Vardy (Leicester) £10.4
Neal Maupay (Brighton) £6.5
Simpanan
Alex McCarthy (Southampton) £4.5
Conor Gallagher (C. Palace) £5.6
Shane Duffy (Brighton) £4.3
Javier Manquilo (Newcastle) £4.0


Tauke pakaian warga Bangladesh ditahan salah guna PLKS
Oleh MOHD. HUSNI MOHD. NOOR

25 September 2021, 3:49 pm
PUTRAJAYA – Jabatan Imigresen Malaysia (JIM) menahan seorang tauke kilang pakaian warga Bangladesh bersama 45 pekerjanya dalam serbuan di Ampang, Selangor pada Khamis lalu.
Penahanan itu dibuat rentetan kejayaan Ops ID Hack yang dijalankan bersama Suruhanjaya Pencegahan Rasuah Malaysia (SPRM) pada April lalu.
Ketua Pengarah Imigresen Datuk Khairul Dzaimee Daud berkata, suspek lelaki berusia 46 tahun itu adalah antara saki baki individu yang menggunakan pelekat Pas Lawatan Kerja Sementara (PLKS) dikeluarkan sindiket ID Hack berkenaan.
Beliau berkata, siasatan juga mendapati, suspek turut menggunakan ID Hack itu untuk menubuhkan syarikat dan mendapatkan pekerja asing.
“Suspek bersama 45 pekerja terdiri daripada warga Bangladesh, Myanmar dan Indonesia itu ditahan dalam serbuan di dua buah kilang pakaian dan dua premis lain di Ampang.
“Siasatan juga mendapati, suspek aktif dalam bidang industri pembuatan pakaian untuk pasaran Lembah Klang dan sekitar Selangor sejak tahun 2012 lagi.

“Malah, syarikat milik suspek mampu menggajikan seramai 45 orang warga asing dengan bayaran gaji RM1,600 sebulan serta mampu meraih keuntungan lumayan sehingga RM150,000 sebulan,” katanya menerusi satu kenyataan hari ini.
Katanya, kegiatan suspek itu menyebabkan kerugian hasil kepada kerajaan khususnya dalam bentuk levi pekerja asing mencecah RM700,000. – K! ONLINE.


Intervensi kepada keluarga dan bayi disyaki didera pengasuh
Oleh SITI A'ISYAH SUKAIMI

25 September 2021, 2:27 pm
PUTRAJAYA – Kementerian Pembangunan Wanita, Keluarga dan Masyarakat (KPWKM) menerusi Jabatan Kebajikan Masyarakat (JKM) telah diarahkan mengambil intervensi bersesuaian terhadap keluarga dan bayi yang dipercayai didera oleh pengasuh dalam kejadian di Taman Desa Pelancongan, Ipoh, Perak.
Menteri Pembangunan Wanita, Keluarga dan Masyarakat, Datuk Seri Rina Mohd. Harun berkata, beliau telah mengarahkan kementeriannya mengambil tindakan tersebut bagi memastikan kebajikan dan kesejahteraan bayi serta keluarganya terpelihara.
Menurutnya, beliau amat kesal dengan situasi yang berlaku tersebut dan meminta pihak berkuasa menjalankan siasatan sewajarnya.
“Saya mengambil maklum penahanan seorang pengasuh wanita dituduh atas cubaan membunuh bayi berusia tujuh bulan dengan menghempas kepalanya sehingga tidak sedarkan diri.
“Kes penganiayaan terhadap bayi sering kali menjadi isu hangat di dada akhbar dan jenayah ini wajar diberi tumpuan oleh pihak penyiasatan Polis Diraja Malaysia (PDRM) agar si pelaku atau yang dituduh dapat dihadapkan ke muka pengadilan dengan segera bersandarkan pembuktian diperolehi oleh PDRM,” tegasnya dalam satu kenyataan di sini hari ini.
Beliau berkata, insiden seperti ini boleh menjejaskan sedikit sebanyak kepercayaan ibu bapa untuk menghantar anak mereka ke rumah pengasuh mahu pun pusat penjagaan harian, lebih-lebih lagi dalam keadaan sektor-sektor pekerjaan sudah mula dibuka secara berfasa.

“Ditambah pula dengan kebenaran pengoperasian semula pusat-pusat penjagaan harian kanak-kanak dan taska. Ibarat nila setitik, rosak susu sebelanga.
“Insiden ini juga boleh memberi impak buruk terhadap pengasuh-pengasuh lain yang selama ini sentiasa memberi perhatian baik terhadap aspek pengasuhan serta kebajikan bayi,” katanya. – K! ONLINE.


PPV sesak, terpaksa beratur panjang tengah panas
Oleh ABDUL RASHID ABDUL RAHMAN

25 September 2021, 3:44 pm
KUANTAN – Kesesakan yang berlaku dalam program suntikan vaksin secara ‘walk-in’ di Pusat Pemberian Vaksin (PPV) Integrasi Dewan Jubli Perak Kuantan hari ini menimbulkan keresahan orang ramai.
Malah kegagalan mematuhi prosedur operasi standard (SOP) penjarakan sosial ketika beratur panjang mencetuskan kebimbangan berlaku penularan wabak Covid-19.
Orang ramai yang mula datang ke PPV berkenaan pada pukul 7 pagi terpaksa beratur panjang di luar dewan sebelum dibenarkan memasuki kawasan dewan secara berperingkat mulai pukul 9 pagi.
Seorang penjaga, Zamzurina Ahmad,39, berkata, dia yang tiba bersama anaknya pada pukul 8.30 pagi hanya dapat menyelesaikan suntikan vaksin anaknya kira-kira pukul 12 tengah hari.
“Saya terkejut apabila sebaik sahaja sampai orang sudah begitu ramai beratur di luar dewan dan prosedur operasi standard (SOP) yang kita amalkan selama ini macam sia-sia.
“Dalam sekelip mata terpaksa berkumpul beramai-ramai dan hampir satu jam berbaris di tengah panas baru dapat duduk di dalam khemah di kawasan dewan,”katanya di sini, hari ini.

Hari ini program vaksinasi secara ‘walk-in’ di PPV Integrasi Dewan Jubli Perak Kuantan dibuka kepada pelajar tingkatan 1 hingga 3 yang menetap di Kuantan tetapi bersekolah di luar Kuantan atau luar negeri Pahang bermula pukul 9 pagi hingga 2 petang.
Menurut Zamzurina walaupun bimbang dengan penularan wabak Covid-19 tetapi dia hanya mampu bertawakal dengan memakai pelitup muka dan menyembur sanitasi yang dibawanya dari rumah sebagai langkah pencegahan.
Justeru beliau berharap pihak berkaitan lebih praktikal dalam melaksanakan program seperti ini bagi memutuskan rantaian Covid-19 dengan memastikan segala SOP dilaksanakan.
“Kita rakyat marhain ini bukan hanya tahu kritik dan cari salah tetapi kita juga sama-sama hadap dan terkesan, lihat juga kami yang berbaris di luar dewan menunggu giliran di bawah terik matahari,”katanya.
Sementara itu seorang penjaga dikenali sebagai Amirul berkata, dia terpaksa meletak kereta di kawasan yang jauh dan berjalan kaki sebelum berbaris di bawah panas terik matahari bersama anaknya.
Beliau berkata sepatutnya pihak terbabit perlu melakukan kawalan dan program suntikan berkenaan dilaksanakan secara berperingkat bagi mengelakkan kehadiran terlalu ramai. -K! ONLINE.


Mayat terakhir tragedi bot karam Tenom ditemui
Oleh IVAN AMIRUL

25 September 2021, 4:10 pm
TENOM – Mayat seorang lagi mangsa bot karam Rabu lalu ditemui di Kampung Saliwangan Batu 64,  Beaufort pagi tadi.
Mangsa Joseph Sayah, 55, ditemui tersangkut di tebing sungai oleh orang awam sebelum melaporkan kepada Jabatan Bomba dan Penyelamat Malaysia (JBPM) pada kira-kira pukul 6.45 pagi.
Timbalan Pengarah Jabatan Bomba dan Penyelamat Malaysia (JBPM) Sabah, Farhan Sufyan Borhan berkata, pihaknya menerima panggilan kecemasan pada pukul 6.52 pagi tentang penemuan itu.
“Setibanya pasukan bertugas di lokasi kejadian, kita mendapati memang terdapat seorang mangsa lemas seperti yang dilaporkan pemanggil.
“Mangsa yang tersangkut ditebing sungai dikeluarkan menggunakan stratcher sebelum diserahkan kepada pihak polis bagi tindakan lanjut.
“Mayat terakhir ini ditemui kira-kira 37 kilometer dari lokasi kejadian,” katanya ketika dihubungi hari ini.

Mengulas lanjut, Farhan Sufyan memaklumkan operasi mencari dan menyelamat bot karam bersama agensi bantuan Polis Diraja Malaysia (PDRM) dan Angkatan Pertahahan Awam Malaysia (APM) tamat pukul 8.55 pagi.
Terdahulu, seorang lagi mangsa yang hilang iaitu kanak-kanak berusia 12 tahun berjaya ditemui di Batu 60, sekitar 33 kilometer dari lokasi kejadian.
Dalam kejadian pada Rabu lalu kira-kira pukul 4 petang, kedua-dua mangsa hilang menaiki bot bersama dua lagi mangsa terselamat di Sungai Padas selepas membeli barangan keperluan di pekan Tenom.
Bagaimanapun, bot yang dinaiki mangsa dikatakan terbalik secara tiba-tiba ekoran arus deras ketika cuba menyeberangi sungai berkenaan.
Dua mangsa iaitu seorang lelaki warga emas lelaki dan seorang wanita berjaya menyelamatkan diri manakala dua lagi mangsa hanyut sebelum hilang di bawa arus deras. – K! ONLINE.


Pulau Pinang bakal terima dua PPR baharu
Oleh ISWAN SHAFIQ ISA

25 September 2021, 3:37 pm
SEBERANG PERAI – Kementerian Perumahan dan Kerajaan Tempatan (KPKT) memberi jaminan untuk menyediakan dua Projek Perumahan Rakyat (PPR) bagi menampung pertambahan jumlah penduduk dalam Rancangan Malaysia Ke-12 (RMK-12).
Menterinya, Datuk Seri Reezal Merican Naina Merican berkata, salah satu daripada projek perumahan itu akan dilaksanakan di daerah Seberang Perai Tengah (SPT) dan Seberang Perai Utara (SPU), manakala satu projek di bahagian pulau.
Bagaimanapun katanya, lokasi sebenar tapak projek perumahan masih dalam perbincangan dan dijangka diumumkan selepas ini.
“Kita (KPKT) pilih SPT dan SPU kerana sehingga kini belum ada lagi projek perumahan di bawah KPKT dijalankan di sini walaupun projek PPR ini telah dimulakan lebih awal iaitu sekitar tahun 1987 sebelum dijenamakan semula pada 2002.
“Projek PPR terakhir yang ada ialah PPR Tok Suboh (di Bukit Minyak, Simpang Ampat) yang telah pun selesai dan dilaksanakan secara sewa beli (rent-to-own),” katanya kepada pemberita hari ini.
Beliau berkata demikian ketika melakukan lawatan kerja ke bangunan Majlis Bandaraya Seberang Perai (MBSP) di Bandar Perda, Bukit Mertajam di sini.

Menurut Reezal Merican, selain masih belum ada PPR yang dilaksanakan oleh KPKT di SPU dan SPT, alasan pemilihan dua daerah itu untuk projek perumahan akan datang adalah hampir 45 peratus penduduk Pulau Pinang yang dikategorikan sebagai B40 tinggal di kawasan itu ketika ini. – K! ONLINE.


Upah sehingga RM650 jadi ceti haram
Oleh MOHAMAD FAIZAL HASHIM

26 September 2021, 8:57 pm
JOHOR BAHRU – Polis menahan lima lelaki yang disyaki terlibat dengan kejadian simbah cat pada kenderaan, rumah dan menghantar surat ugutan jenayah di beberapa tempat di kawasan di daerah ini dan Pontian.
Ketua Polis Daerah Johor Bahru Selatan, Asisten Komisioner Raub Selamat berkata, kesemua suspek itu ditahan susulan enam serbuan dibuat di lokasi berasingan di sekitar kawasan Johor Bahru dan Melaka antara Khamis hingga semalam.
Beliau berkata, kesemua suspek yang ditahan itu berusia lingkungan 18 hingga 39 tahun ditangkap dalam serbuan tersebut.
Menurutnya, kejayaan itu susulan laporan yang dibuat mangsa yang memaklumkan sebuah kenderaan miliknya telah disimbah cat merah dan terdapat sekeping nota ugutan jenayah dilekatkan di pintu pagar rumah pengadu pada pukul 6.33 petang, Isnin lalu.
“Bertindak atas maklumat, sepasukan polis dari Bahagian Siasatan Jenayah Ibu Pejabat Polis Daerah (IPD) Johor Bahru Selatan telah berjaya menahan lima suspek dalam serbuan di enam lokasi berasingan di kawasan Johor Bahru dan Melaka.
“Hasil pemeriksaan rekod jenayah lampau kesemua suspek mendapati dua daripadanya mempunyai rekod lampau berkaitan kesalahan jenayah dadah,” katanya dalam kenyataan hari ini.

Dalam serbuan itu, polis turut merampas pelbagai alatan iaitu tujuh buah telefon bimbit pelbagai jenis, enam helai kertas catitan berbaur ugutan dan sebatang pen marker.
Raub berkata, hasil siasatan juga mendapati kesemua suspek telah menerima upah daripada seorang lelaki yang tidak dikenali sebanyak RM400 sehingga RM650 setiap satu pekerjaan yang dilakukan.
Katanya, kesemua suspek berurusan dan berhubung dengan lelaki terbabit dengan menggunakan aplikasi WhatsApp.
“Hasil ujian saringan air kencing kelima-lima suspek mendapati salah seorang suspek berusia 39 tahun positif dadah jenis Methamphetamine,”katanya.- K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


KL City tumbangkan Tok Gajah di Cheras
Oleh MUHAMMAD ZUHAILY BADLISHAH

26 September 2021, 11:02 pm
KUALA LUMPUR – Kuala Lumpur (KL) City FC membuka kempen Piala Malaysia dengan langkah kanan selepas menewaskan Sri Pahang FC 3-1 dalam aksi Kumpulan A di Stadium Bola Sepak Kuala Lumpur, Cheras sebentar tadi.
Pemain tengah menyerang KL City, Romel Morales muncul wira buat skuad bimbingan Bojan Hodak itu apabila meledak dua gol dalam perlawanan tersebut.
Tonggak import dari Colombia itu berjaya merampas bola daripada kesilapan bek tengah Tok Gajah, Herold Mark Goulon dan bermain hantaran satu dua dengan Safee Sali untuk meledak gol pertamanya pada minit ke-47.
Tidak lama kemudian, Morales membuktikan ketajamannya apabila berjaya meloloskan diri daripada perangkap ofsaid Sri Pahang untuk menolak masuk sepakan percuma Paulo Josue pada minit ke-72.
Satu lagi gol The City Boys diperoleh menerusi tandukan Daniel Ting pada babak pertama hasil sepakan penjuru daripada Safee yang bertindak selaku kapten pasukan dalam perlawanan itu.
Dalam masa sama, pujian juga harus diberikan kepada penjaga gol KL City, Kevin Ray Mendoza yang berjaya menafikan banyak percubaan berbahaya dilancarkan skuad kendalian Dollah Salleh sepanjang separuh masa kedua.

Malangnya, penjaga gol berdarah kacukan Filipina-Denmark itu gagal memastikan gawang KL City tidak dibocori apabila Giancarlo Gallifuoco menjaringkan gol sendiri selepas tertampan masuk hantaran pemain Sri Pahang pada minit ke-79.
Sebagai rekod, kemenangan itu membolehkan KL City meneruskan rekod cemerlang mereka yang masih belum tewas di laman sendiri sepanjang saingan musim ini termasuk 11 perlawanan Liga Super 2021.
Kali terakhir KL City tewas di Cheras ketika kalah 0-2 kepada Kuching City FC sewaktu perlawanan terakhir Liga Premier tahun lalu.
Selepas ini, KL City akan bertandang ke Stadium Bandaraya pada Rabu ini untuk meneruskan aksi kedua Piala Malaysia menentang Penang FC yang tewas mengejut 1-3 kepada Sarawak United sebentar tadi. – K! ONLINE


TFC mudah atasi Kuching City 2-0
Oleh TENGKU DANISH BAHRI TENGKU YUSOFF

26 September 2021, 11:10 pm
KUALA NERUS – Satu gol dalam setiap babak membantu Terengganu memulakan kempen Piala Malaysia dengan langkah kanan apabila mengatasi Kuching City 2-0 pada aksi Kumpulan B di Stadium Sultan Mizan Zainal Abidin di sini sebentar tadi.
Kemenangan itu memastikan skuad kendalian Mohd. Nafuzi Zain menepati ramalan mengutip mata penuh berdepan skuad kendalian bekas sifunya, Irfan Bakti Abu Salim.
Turun selaku tuan rumah, Terengganu hanya memerlukan tiga minit untuk menguji kubu lawan menerusi sepakan bebas Lee Tuck yang ditepis penjaga gol, Wan Muhammad Azraei Wan Teh.
Kuching City terus cemas apabila sepakan percuma Tuck disambar Makan Konate mujur tandukan pemain Mali itu terkena tiang pada minit kesembilan.
Tekanan diberi Terengganu membuahkan hasil pada minit ke-22 menerusi sepakan penalti Tuck setelah Wan Muhammad Azraei menjatuhkan Jordan Mintah untuk gol pembukaan perlawanan.
Anak-anak buah Irfan Bakti cuba memberi saingan namun percubaan deras Diego Baggio dinafikan penjaga gol Terengganu, Mohd. Suhaimi Husin, seminit sebelum rehat.

Pemain Harimau Malaya, Faisal Abdul Halim, kemudian mencetak nama selaku penjaring pada minit ke-48 apabila menyambar tandukan Konate sekaligus melebarkan kedudukan 2-0.
Tiada tambahan jaringan menyaksikan ketua pasukan, Carli De Murga terus kental mengetuai pertahanan Terengganu sehingga wisel penamat ditiupkan pengadil, Ahmad Zuhaidi Dzulkifli. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Selangor mula ‘Misi 34’ dengan langkah kanan
Oleh MUHAMAD ARDIE PUTRA SUHAIMI

26 September 2021, 11:09 pm
PETALING JAYA – Pasukan Selangor FC memulakan ‘Misi 34’ dengan langkah kanan selepas menewaskan Perak FC 1-0 pada aksi pembukaan Kumpulan B saingan Piala Malaysia di Stadium Majlis Bandaraya Petaling Jaya sebentar tadi.
Pada saingan tersebut, skuad Gergasi Merah yang dikendalikan oleh Karsten Neizel membariskan kesebelasan terbaik termasuk penyerang import utama, Ifedayo Olusegun dan perancang tengah, Hein Htet Aung.
Percaturan tersebut ternyata membuahkan hasil apabila pasukan tuan rumah rancak melakukan serangan tetapi beberapa percubaan khususnya dilakukan oleh Ifedayo gagal menepati sasaran.
Namun, pasukan pelawat mencipta peluang yang lebih berbahaya pada babak pertama yang dimiliki oleh penyerang sensasi, Nana Poku tetapi percubaannya berjaya ditepis oleh penjaga gol, Khairuazhan Khalid.
Bersambung pada separuh masa kedua, Selangor terus ghairah memburu gol pembukaan dan hampir memecah kebuntuan hasil tandukan kapten pasukan, Safuwan Baharudin pada minit ke-76 tetapi tersasar.
Tuah ternyata memihak Selangor apabila pengadil menghadiahkan penalti berselang dua minit kemudian selepas pemain gantian, Sean Eugene Selvaraj dijatuhkan oleh benteng The Bos Gaurus, Mohd. Idris Ahmad.

Kesempatan tersebut digunakan sebaiknya oleh Ifedayo untuk meledak gol tunggal perlawanan selepas sepakannya mengelirukan penjaga gol Perak, Muhd. Azri Ghani pada minit ke-79.
Keputusan 1-0 kekal sehingga tamat perlawanan sekali gus menyaksikan juara Piala Malaysia sebanyak 33 kali itu mengutip tiga mata berharga. – K! ONLINE


Warga emas kontak rapat kes Covid-19 ditemui lemas
Oleh NUR ALINA HASSAN

26 September 2021, 8:52 pm
BATU PAHAT – Seorang warga emas yang merupakan kontak rapat kes positif Covid-19, ditemui mati lemas di Parit Bentong, Jalan Parit Jalil, Tongkang Pechah, di sini hari ini.
Komander Operasi dari Balai Bomba dan Penyelamat (BBP) Penggaram, Timbalan Penguasa Bomba II, Firdaus Ahmad berkata, pihaknya menerima panggilan kecemasan pukul 11.54 pagi.
“Mangsa, Jamyah Abd, Alim yang berusia 73 tahun merupakan kontak rapat kes Covid-19 iaitu Pesakit Dalam Pemantauan (PUS).
“Dalam kejadian tersebut, pihak bomba dihubungi bagi membantu pihak polis setelah keluarga mangsa menyedari mangsa tidak pulang ke rumah sejak malam tadi,” katanya dalam kenyataan.
Menurut beliau, orang ramai berusaha mencari mangsa sebelum dia ditemui meninggal dunia dalam parit yang berkedalaman 1.5 meter.
“Seramai 10 anggota dengan sebuah jentera Fire Rescue Tender (FRT), satu utiliti Hilux dan dua unit Rapid Intervention Motorcycle (RIM) dikejarkan ke tempat kejadian.

“Bomba bertindak mengangkat mayat warga emas itu dalam tempoh lima minit dengan memakai pakai perlindungan diri sebelum diserahkan kepada pihak polis untuk tindakan lanjut,” katanya.
Tambahnya, operasi tamat pada pukul 12.39 tengah hari. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


10 kenderaan diarah patah balik
Oleh MASTURAH SURADI

26 September 2021, 9:58 pm
KOTA TINGGI – Lebih 10 kenderaan diarah berpatah balik sewaktu cuba merentas memasuki daerah Kota Tinggi hari ini kerana melanggar prosedur operasi standard (SOP) Fasa 2 Pelan Pemulihan Negara (PPN) hari ini.
Ketua Polis Daerah Kota Tinggi, Superintendan Hussin Zamora berkata, kesemua kenderaan tersebut tidak dibenarkan masuk ke daerah ini ketika pemeriksaan sekatan jalan raya Lebuh Raya Senai-Desaru berhampiran jambatan E22.
“Antara punca utama mereka diarahkan berpatah balik adalah kerana masih belum lengkap vaksinasi.
“Sama ada baru mendapat satu dos vaksin atau masih belum melepasi tempoh 14 atau 28 hari selepas mendapat dos kedua vaksin.
“Dalam masa yang sama pihak polis turut melakukan pemeriksaan ditempat peranginan dan rekreasi di mana terdapat individu yang turut diarah meninggalkan pantai dan tempat rekreasi kerana gagal mematuhi arahan seperti mana dalam SOP Fasa 2,”katanya dalam kenyataan hari ini.
Hussin berkata, masyarakat perlu maklum bahawa syarat utama untuk melakukan rentas daerah tanpa kebenaran polis serta berada di tempat peranginan atau rekreasi mestilah lengkap vaksinasi.

Katanya, ia bermaksud penerima vaksin mestilah telah melepasi tempoh 14 hari atau 28 hari setelah mendapat dos kedua vaksin.
“Perbuatan tidak mematuhi arahan sepertimana SOP Fasa 2 seperti merentas daerah dan berada di kawasan peranginan atau tempat rekreasi tanpa vaksinasi lengkap adalah merupakan kesalahan dan boleh dikompaun atau didakwa dibawah Akta 342,”katanya lagi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Hamilton raih kemenangan ke-100 tawan GP Rusia
Oleh KOSMO!

26 September 2021, 10:06 pm
SOCHI – Tindakan bijak pelumba Mercedes, Lewis Hamilton memasuki hentian pit untuk menukar tayar ketika hujan mula turun pada penghujung perlumbaan memberi kelebihan kepadanya untuk menjuarai Grand Prix (GP) Rusia sebentar tadi.
Pada saingan tersebut, pelumba McLaren, Lando Norris dilihat berpeluang untuk meraih kemenangan pertama musim ini, namun kedegilannya melanggar arahan pasukan mengundang padah apabila dia sekadar menamatkan saingan tempat ketujuh ketika bersaing di Litar Sochi.
Kejayaan tersebut menyaksikan Hamilton meraih kemenangan Grand Prix ke-100 dalam kariernya sekali gus kembali memimpin kejuaraan dengan 246.5 mata meninggalkan pelumba Red Bull Racing, Max Verstappen dengan perbezaan dua mata.
“Terima kasih kepada pasukan dan juga penonton yang hadir hari ini. Saya tidak pasti sama ada mampu meraih kemenangan 100 pada hari ini kerana Norris tampil dengan cemerlang sepanjang perlumbaan.
“Pasukan melakukan kerja dengan cukup baik dan membuat keputusan tepat untuk membawa saya masuk ke pit bagi menukar tayar. Sukar bagi saya untuk mengejar Norris jika tanpa hujan pada penghujung perlumbaan.
“Sekali lagi terima kasih kepada pasukan dan saya gembira kerana berjaya meraih mata penting pada hari ini,” kata Hamilton.

Verstappen yang memulakan saingan di petak ke-20 akibat dikenakan penalti kerana pertukaran unit kuasa tampil cemerlang dengan menamatkan saingan podium tempat kedua, manakala Carlos Sainz (Ferrari) berad di kedudukan ketiga. – AGENSI


Sarawak United FC tundukkan Penang FC 3-1
Oleh NOOR HASLIZA NUSI

26 September 2021, 11:27 pm
GEORGE TOWN – Sarawak United FC mempamerkan aksi cemerlang apabila menundukkan Penang FC dalam perlawanan pembuka tirai Piala Malaysia kumpulan A sempena sambutan ulang tahun ke-100 trofi berprestij itu di Stadium Bandaraya di sini sebentar tadi.
Pada babak pertama perlawanan, kedua-dua pasukan menunjukkan corak permainan seimbang dengan masing-masing cuba mendapatkan gol pertama.
Biarpun beraksi dalam keadaan hujan lebat dengan padang basah, ia tidak menggugat emosi dan ketahanan pemain kedua-dua pasukan.
Pada minit ke-22, sepakan penjuru yang disempurnakan penyerang Sarawak United FC, Sandro Da Silva dilihat hanya sempat menjengah di luar pintu gol pasukan tuan rumah selepas disambar kemas penyerang Penang FC, Sheriddin Boboev.
Peluang pasukan kendalian Ketua Jurulatih Skuad Harimau Kumbang, Thomas Trucas untuk menyumbat gol pertama menerusi sepakan penalti di luar kotak oleh Endrick Dos Santos Parafita juga gagal memecah benteng pertahanan pasukan pelawat pada minit ke-29.
Gol sulung buat skuad E Elavarasan hadir pada babak kedua iaitu minit ke-47 yang disempurnakan penyerang import dari Nigeria, Uche Agba menerusi libasan kaki kirinya terus ke gawang Penang FC.

Gol kedua Sarawak United FC hadir selang tujuh minit kemudian hasil sepakan pemain pertahannya, Khair Muhammad Jefri Jones pada minit ke-54.
Serangan balas daripada Skuad Harimau Kumbang ternyata menjadi apabila rembatan padu pemain tengahnya, Mohamad Al Hafiz Harun berjaya menyumbang gol pertama pada minit ke-56.
Aksi perlawanan semakin rancak apabila penyerang Sarawak United FC, Uche sekali lagi menggandakan jaringan menerusi gol ketiga buat pasukannya pada minit ke-58.
Keputusan kekal sehingga masa tambahan dua minit terakhir perlawanan apabila pasukan enggang emas itu berjaya mengekalkan kedudukan 3-1 sehingga wisel penamat dibunyikan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Api keluar dari celah cermin
Oleh MUHAMMAD ZIKRI

26 September 2021, 10:13 pm
PONTIAN – Seorang remaja lelaki melalui detik cemas apabila kereta Kia Spectra yang dipandu mengeluarkan api dari celah cermin hadapan ruang enjin dalam kejadian di Jalan Parit Mesjid, di sini, petang hari ini.
Dalam kejadian kira-kira pukul 6 petang itu, tindakan pantas mangsa berusia 20 tahun memberhentikan kereta sebelum keluar dapat menyelamatkannya.
Menurut Komander Operasi, Balai Bomba dan Penyelamat (BBP) Pontian Baru, Penolong Penguasa Bomba Mahadir Mamat, sebaik menerima panggilan kecemasan pada pukul 6.10 petang, pihaknya telah menghantar sembilan anggota ke lokasi kejadian.
“Kebakaran berlaku dihadapan kereta dan Pasukan Keluar Operasi (PKO) bertindak memadam kebakaran menggunakan dua aliran salur bantu mula bagi memadamkan kebakaran,” katanya dalam kenyataan di sini malam ini.
Tambah Mahadir, kebakaran tersebut telah memusnahkan 70 peratus dari keseluruhan kereta tersebut.
“Mangsa yang memandu seorang diri dikatakan dalam perjalanan dari Pekan Nanas ke kediamannya di Taman Perpaduan, Jalan Parit Mesjid,” ujarnya.

Katanya, mangsa tidak mengalami sebarang kecederaan kerana sempat menyelamat diri apabila mendapati keretanya mula terbakar.
Jelasnya, punca kejadian masih lagi dalam siasatan. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


2 sesat daki Gunung Pulai
Oleh KHAIRUL MOHD. ALI

26 September 2021, 9:39 pm
KULAI – Dua lelaki dewasa dikhuatiri sesat ketika menjalankan aktiviti riadah dengan mendaki Gunung Pulai, di sini hari ini.
Komander Operasi dari Balai Bomba dan Penyelamat Kulai, Pegawai Bomba Kanan II, Wan Mohd. Azrul Wan Mahamad Shaf”ii berkata, pihaknya menerima laporan berhubung kejadian itu pada pukul 5.30 petang.
Katanya, operasi mencari dan menyelamat kedua-dua mangsa masih diteruskan.
Anggota bomba melakukan operasi mencari dan menyelamat dua lelaki dilaporkan sesat ketika mendaki Gunung Pulai, Kulai, Johor hari ini.
“Berdasarkan maklumat diterima daripada saudara mangsa, terdapat dua lelaki dewasa telah sesat ketika melakukan aktiviti mendaki gunung.
“Anggota bertindak menghubungi talian telefon mangsa bagi menjejaki lokasi semasa mereka tetapi rangkaian telefon tidak jelas.
“Ketika ini operasi pencarian masih dijalankan 10 anggota dengan dibantu seorang anggota polis,” katanya dalam satu kenyataan, di sini hari ini.

Maklumat kedua-dua mangsa masih belum diperolehi.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kilang kapas, kain terbakar
Oleh ZAKI SALLEH

26 September 2021, 7:04 pm
TAIPING – Sebuah kilang kapas dan kain di Kawasan Perindustrian Ringan Tupai di sini terbakar sehingga kepulan asap hitam kelihatan sejauh tiga kilometer dari tempat kejadian.
Kejadian yang dipercayai berlaku pada pukul 3.20 petang itu menyebabkan pekerja segera meninggalkan premis.
Anggota bomba memadamkan kebakaran di sebuah kilang kapas dan kain di Taiping yang menyebabkan kepulan asap hitam sejauh tiga kilometer.
Bilik Gerakan Jabatan Bomba dan Penyelamat negeri Perak dalam kenyataan memberitahu, pihaknya menerima panggilan kecemasan berhubung kejadian itu pada pukul 3.30 petang.
Menurut kenyataan itu, sepasukan anggota bersama jentera dari Balai Bomba dan Penyelamat Taiping dikerah ke lokasi kejadian bagi memadamkan kebakaran.
“Semasa bomba tiba, api sedang marak membakar kira-kira 70 peratus kawasan kilang.
“Kita turut mengarahkan bantuan jentera dan anggota dari BBP Kemunting, BBP Bagan Serai termasul terak penangki dari BBP Kuala Kangsar,” ujar kenyataan itu.

Operasi pemadaman masih diteruskan diketuai Ketua BBP Taiping, PKPgB Rafel Hairul. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


China arah penerbitan kartun sopan, mesra pengguna
Oleh KOSMO!

26 September 2021, 8:00 pm
BEIJING – Pemerintah  China mengumumkan akan menggalakkan penghasilan kartun online yang lebih sopan dan mesra pengguna bagi membanteras isu keganasan serta pornografi, lapor akhbar Daily Mail semalam.
Gerakan yang akan dilaksanakan oleh badan kawal selia penyiaran pemerintah itu merupakan antara beberapa mandat baharu diperkenalkan dalam usaha membawa industri hiburan  ke peringkat lebih tinggi.
Pentadbiran Radio dan Televisyen Nasional dalam satu kenyataan memaklumkan bahawa kanak-kanak dan orang dewasa adalah penonton utama siri kartun maka ia perlu ditapis dengan teliti.
Agensi berkelayakan perlu menyiarkan  kandungan yang memperlihatkan tentang kebenaran, menyebar kebaikan dan mempromosi hal-hal yang bersesuaian sahaja.
China juga telah meningkatkan usaha membersihkan industri hiburannya sejak beberapa bulan lalu  dengan mengambil tindakan atas pemujaan selebriti berlebihan di platform online.
Pentadbiran Parti Komunis itu juga menjanjikan hukuman lebih keras bagi artis yang didapati terlibat dalam tingkah laku haram atau tidak beretika.

Awal bulan ini, negara itu melarang kemunculan lelaki transgender di stesen penyiaran televisyen tempatan dan menuntut program hiburan berhenti mempromosikan bintang internet.
Ini kerana kebanyakan pelakon dan bintang pop China dikatakan  semakin berani meniru penampilan lebih feminin seperti artis Korea Selatan dan menimbulkan kebimbangan mengenai pengaruh ‘kuasa lembut’  di negara itu. – Agensi


Gadis kecewa, kekasih pilih janda sebagai isteri
Oleh KOSMO!

26 September 2021, 7:00 pm
JAKARTA – Seorang gadis menjadi tular di media sosial apabila berkongsi kisah cintanya yang berakhir akibat kekasih memilih janda anak satu sebagai isteri, lapor Suara.com, semalam.
Menerusi rakaman video yang dimuat naik di laman TikTok @tetapbesarhati_, gadis itu memberitahu bahawa bekas kekasihnya itu seorang anggota tentera dan mereka sudah bercinta selama empat tahun.
Namun begitu, hubungan mereka berakhir apabila lelaki itu mengenali janda yang bekerja di sebuah kelab malam ketika berkunjung ke pusat hiburan itu.
“Kamu memilih untuk mengakhiri percintaan empat tahun demi mengejar cinta seorang janda yang dikenali di kelab malam. Saya reda tetapi berharap kamu cepat sedar daripada  kesilapan.
“Saya berharap kamu berubah menjadi lelaki baik dan polos seperti dahulu iaitu seorang lelaki yang tidak tahu atau mengenali apakah itu kehidupan malam (berhibur di kelab malam),” tulis keterangan video.
Kisah sedih gadis itu mengundang rasa simpati netizen yang memberi sokongan moral kepadanya.

“Sabarlah, semoga Allah gantikan kehilangan anda dengan jodoh lebih baik,” tulis seorang pengguna media sosial.
“Jangan hanyut dalam kesedihan, pasti ada hikmah di sebalik perpisahan ini,” komen seorang lagi. – Agensi


Sekitar Stadium Shah Alam naik air 1.2 meter
Oleh ABDUL RAZAK IDRIS

26 September 2021, 7:54 pm
SHAH ALAM – Hujan lebat menyebabkan sekitar kawasan Stadium Seksyen 13 di sini ditenggelami air sedalam 1.2 meter dalam kejadian banjir kilat, hari ini.
Turut digenangi air adalah sebuah kenderaan yang diletakkan di kawasan tersebut. Bagaimanapun tiada kemalangan jiwa dilaporkan.
Pengarah Bomba Selangor, Norazam Khamis berkata, seramai sembilan anggota termasuk pegawai dikejarkan ke lokasi kejadian sebaik menerima panggilan kecemasan pukul 5.09 petang.
Anggota bomba melakukan pemeriksaan terhadap sebuah kenderaan di sekitar stadium shah alam.
“Bomba yang tiba di lapan minit kemudiannya mendapati terdapat sebuah kenderaan terkandas di kawasan tersebut.
“Pemandunya telah keluar menyelamatkan diri dengan tiada mangsa dilaporkan dan kawasan itu dinaik air setinggi 1.2 meter,” katanya dalam kenyataan hari ini.
Dalam pada itu, Jalan Persiaran Jubli Perak yang merupakan turut digenangi air kira-kira setinggi 0.3 meter yang merupakan laluan antara dari Lebuh Raya Persekutuan ke Seksyen 20 di sini. – K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Kanak-kanak perempuan hanyut dalam longkang
Oleh NORHAYATI YAHAYA

26 September 2021, 7:48 pm
SHAH ALAM – Seorang kanak-kanak perempuan berusia empat tahun hanyut selepas terjatuh ke dalam longkang di Jalan Bunga Tanjung 4, Kampung Baru Hicom, Seksyen 26 di sini, petang tadi.
Mangsa dikenali Siti Aisyah Supardi dan mempunyai status penduduk tetap berasal dari Indonesia.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan pukul 6.18 petang dan anggota tiba di lokasi kejadian kira-kira 11 minit kemudian.
Katanya, seramai 10 anggota termasuk pegawai daripada Balai Bomba dan Penyelamat Shah Alam dikejarkan ke lokasi kejadian.
“Turut ditugaskan ke lokasi kejadian adalah empat anggota Pasukan Penyelamat Di Air (PPDA).
“Berdasarkan maklumat daripada pihak polis, kanak-kanak perempuan berusia empat tahun itu dikhuatiri hanyut dibawa arus deras di dalam longkang terbabit,” katanya ketika dihubungi hari ini.

Jelas beliau, pencarian sedang giat dijalankan di lokasi berkenaan. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Sittah Annur dijadual bertaubat esok
Oleh ISKANDAR SHAH MOHAMED

26 September 2021, 7:44 pm
SHAH ALAM – Wanita yang mendakwa Ketua Ajaran Perjalanan Mimpi Yang Terakhir (PMYT), Sittah Annur, 39, akan mengistytiharkan taubat di Masjid Sultan Salahuddin Abdul Aziz Shah di sini, esok.
Majlis pengisytiharan Istitabah itu dijadualkan berlangsung di Dewan Syarahan dan Muzakarah Islam masjid berkenaan pada pukul 11 pagi.
Menerusi jemputan media Jabatan Agama Islam Selangor (JAIS), majlis berkenaan akan dihadiri Sittah atau nama sebenarnya Masitah Ab. Jalar dan beberapa pengarah jabatan berkaitan.
“Aturcara majlis itu akan dimulakan dengan bacaan doa oleh Imam Besar Masjid Sultan Salahuddin Abdul Aziz Shah.
“Ia kemudian disusuli Tausiyyah oleh Mufti Selangor, Datuk Dr. Anhar Opir dan pengisytiharan taubat Sittah Annur,” katanya.
Majlis itu akan diakhiri dengan acara menandatangani Dokumen Penyaksian Pengisytiharan Taubat.

“Selain Anhar, acara itu bakal disaksikan Pengerusi Majlis Agama Islam Selangor (MAIS), Tan Sri Abdul Aziz Mohd. Yusof dan Pengarah Jabatan Agama Islam Selangor (JAIS), Datuk Mohd. Shahzihan Ahmad.
“Turut dijadualkan hadir, Ketua Pengarah Jabatan Kemajuan Islam Malaysia (JAKIM), Datuk Abdul Aziz Jusoh,” kata jemputan itu.
Sebelum ini, tular dalam media sosial mengenai Sittah Annur yang mendakwa akan berlaku Perang Dunia Ketiga bermula di Sabah serta memimpin pasukannya mencari Imam Mahdi untuk melawan musuh.
Wanita itu turut mendakwa dirinya memiliki keistimewaan dan berupaya membuat ramalan berkaitan apa akan berlaku pada masa depan.
Selain itu, dia mendakwa boleh berhubung terus dengan Allah S.W.T, malaikat dan Nabi Muhammad S.A.W.
Pada 3 September lalu, Sittah Annur ditahan polis di kediamannya di sekitar daerah ini dan serbuan turut menemukan resit berjumlah RM84,721, dipercayai hasil sumbangan pengikutnya.
Wanita itu bagaimanapun dibebaskan dengan jaminan polis yang menunggu laporan daripada JAKIM mengenai kes tersebut.
Kes disiasat mengikut Seksyen 298A Kanun Keseksaan serta Seksyen 233 Akta Komunikasi dan Multimedia 1998 masing-masing kerana menyebabkan suasana tidak harmoni, perpecahan atau permusuhan serta penggunaan tidak wajar kemudahan rangkaian atau perkhidmatan rangkaian. -K!ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Beroperasi semula selepas lapan bulan tutup, spa kecantikan dipecah masuk
Oleh KOSMO!

26 September 2021, 7:30 pm
Oleh NURULAZMA SHAFIQAH KHAIRUL AZHAR
JEMPOL – Belum sempat untuk seorang pengusaha spa kecantikan di daerah ini untuk menarik nafas lega selepas lapan bulan tidak dapat beroperasi, premis perniagannya pula dipecah masuk malam semalam.
Nor Azni Tolah, 41, berkata, kejadian tersebut berlaku malam semalam namun hanya disedari pagi tadi ketika pekerjanya mahu membuka premis bagi memulakan operasi kira-kira pukul 10 pagi.
“Sewaktu saya masih berada di rumah, seorang pekerja menghubungi dan memaklumkan pintu premis telah diumpil. Tiba di premis saya dapati premis kedai saya telah dipecah masuk dan meja kaunter dalam keadaan berselerak,” katanya ketika ditemui di Nur Alwani Beauty & Spa di Bahau, di sini hari ini .
Tambahnya, apa yang berlaku tersebut amat mengejutkan kerana spa miliknya itu baharu sahaja masuk hari kedua beroperasi.
“Sudah lapan bulan kami tidak boleh beroperasi, belum kira tahun lepas hanya berapa bulan sahaja dapat beroperasi, kini premis pula diceroboh masuk.

“Walaupun kerugian hanya sekitar RM300 sahaja tetapi itu adalah nilai besar bagi kami. Mujur ramai pelanggan yang menggunakan sistem tanpa tunai untuk pembayaran perkhidmatan jadi wang tunai yang ada hanyalah untuk peti tunai kami sahaja,” ujarnya.
Nor Azni berkata, dia telah membuat laporan polis berhubung kejadian tersebut di Ibu Pejabat Polis Daerah (IPD) Jempol pagi tadi.
Dalam pada itu, Norazni mengakui bersyukur apabila Negeri Sembilan telah beralih ke Fasa 4 dalam Pelan Pemulihan Negara (PPN) .
Ujarnya, dua tahun pandemik Covid-19 merupakan sesuatu yang sangat mencabar bagi pengusaha-pengusaha spa kecantikan di seluruh negara.
“Saya sendiri terpaksa mencari alternatif lain untuk memastikan saya dapat membayar gaji pekerja saya dan membayar sewa kedai.
“Macam-macam yang saya lakukan termasuk menjual daging segar yang dibeli dari penternak lembu, membuka gerai rojak serta menjual sayur-sayuran kampung” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Wanita rugi RM53,000 diperdaya pegawai ‘LHDN’
Oleh SITI NOR MAS ERAH AMRAN

26 September 2021, 8:03 pm
SEBERANG PERAI – Seorang wanita menanggung kerugian RM53,000 selepas diperdaya sindiket yang menyamar sebagai pegawai Lembaga Hasil Dalam Negeri (LHDN) baru-baru ini.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, mangsa berusia 40 tahun dikatakan telah menerima panggilan telefon daripada suspek yang mendakwa syarikat yang didaftarkan atas namanya memiliki tunggakan cukai sebanyak RM32,800.
“Panggilan telefon kemudiannya disambungkan kepada individu kononnya pegawai polis di Ibu Pejabat Polis Kontinjen (IPK) Melaka yang turut memaklumkan butiran peribadi mangsa telah digunakan pihak lain.
“Mangsa yang juga seorang kakitangan swasta kemudiannya bertindak memindahkan sejumlah wang bernilai RM53,000 menerusi tiga akaun berbeza.
“Kejadian itu kemudiannya diceritakan kepada rakannya dan mangsa tampil membuat laporan polis selepas menyedari dirinya telah ditipu,” katanya kepada pemberita hari ini.
Katanya, kes disiasat mengikut Seksyen 420 Kanun Keseksaan kerana menipu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tingkat pemantauan di Bagan Lalang pada hujung minggu
Oleh NUR SHARIEZA ISMAIL

26 September 2021, 6:34 pm
SEPANG – Polis akan meningkatkan pemantauan terutamanya di kawasan tumpuan orang ramai seperti Pantai Bagan Lalang bagi memastikan pengunjung terus mematuhi prosedur operasi standard (SOP) pada hujung minggu.
Ketua Polis Daerah, Asisten Komisioner Wan Kamarul Azran Wan Yusof berkata, pegawai dan anggota pemantauan sudah pun diarahkan untuk membuat rondaan lebih kerap.
“Bermula minggu ini juga, kita akan meletakkan sekurang-kurangnya tiga anggota menerusi Ops Payung bagi membantu pasukan pemantau tersebut.
“Selain membantu dalam membuat pemantauan supaya pengunjung mematuhi SOP, anggota yang bertugas dalam Ops Payung itu juga dipertanggungjawabkan menerima sebarang aduan orang awam jika berlakunya masalah di pantai peranginan itu,” katanya di sini hari ini.
Dalam pada itu, Wan Kamarul Azran berkata, polis juga akan menggerakkan ‘mobile roadblock’ yang akan memantau laluan masuk trafik Sungai Pelek menghala ke Pantai Bagan Lalang ini.
“Ini adalah sebahagian daripada persiapan yang dilakukan kerana kita yakin pada hujung minggu, ramai yang akan berkumpul dan berkunjung ke pantai peranginan ini yang menjadi tumpuan utama,” katanya.

Di samping itu, kata beliau, pihaknya tidak boleh menghalang mereka untuk beriadah tetapi perlu diingat mereka yang berkunjung ke sini mestilah dari negeri yang sama.
“Individu luar daripada Selangor, seperti Negeri Sembilan dan Melaka sama sekali tidak dibenarkan berkunjung ke Pantai Bagan Lalang,” katanya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


2 lagi kampung Orang Asli di Pahang kena PKPD
Oleh AMREE AHMAD

26 September 2021, 8:46 pm
PUTRAJAYA – Dua lagi perkampungan masyarakat Orang Asli di Pahang bakal dikenakan Perintah Kawalan Pergerakan Diperketatkan (PKPD) secara serentak bermula Selasa ini.
Ketua Pengarah Majlis Keselamatan Negara, Datuk Rodzi Md. Saad berkata, antaranya ialah Kampung Orang Asli Sungai Mai di Jerantut yang dihuni lebih 400 penduduk dari kalangan etnik Jah Hut, ekoran hampir 20 kes Covid-19 sudah direkodkan.
“Ia berpunca daripada tindakan seorang warga tempatan yang dilaporkan lazim pulang ke rumah keluarganya pada hari minggu setelah beberapa hari bekerja di sekitar daerah tersebut.
“Kes indeks mengalami demam, selesema dan batuk sebelum disahkan positif wabak itu hasil ujian di sebuah klinik kesihatan pada Jumaat lalu namun sudah berhubung 40 kontak rapat,” katanya dalam satu kenyataan hari ini.
Rodzi berkata, satu lagi kluster komuniti masyarakat dari suku kaum Jakun juga mengakibatkan Kampung Inoi di Rompin dikenakan PKPD selama 14 hari hingga 11 Oktober depan.
“Penularan wabak bermula daripada seorang penduduk tempatan yang dikesan positif setelah saringan bergejala hari ini tetapi sudah menjangkiti 27 individu termasuk keluarga dan jiran.

“Perkampungan didiami lebih 300 orang penduduk itu pernah dikenakan PKPD pada 14 April lalu sebelum berakhir lima hari lebih awal daripada yang ditetapkan iaitu pada 23 April lepas,” katanya.
Beliau juga memaklumkan hanya satu lokaliti yang bakal tamat PKPD pada esok seperti dijadualkan melibatkan Rancangan Rumah Murah Kampung Kolek, Mukim Sungai Lembing, Daerah Kuantan yang dilaksanakan PKPD sejak 14 September lalu. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Peragut gigit telinga lelaki didakwa kes rompak beg tangan
Oleh MUHAMMAD AYMAN GHAFFA

26 September 2021, 4:56 pm
KOTA BHARU – Seorang buruh yang menggigit telinga suami kepada mangsa dalam kejadian samun minggu lalu didakwa di Mahkamah Sesyen di sini hari ini atas pertuduhan merompak sebuah beg tangan wanita.
Tertuduh, Abdul Aziz Abd. Rahman, 29, mengaku bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan, tertuduh didakwa dengan sengaja merompak sebuah beg tangan seorang wanita berusia 30 tahun sehingga menyebabkan ketakutan kepada mangsa.
Tertuduh melakukan kesalahan itu di persimpangan Kedai Piah, Kampung Binjai, Batu 11, Ketereh di sini kira-kira pukul 5.45 pagi pada 19 September lalu.
Tertuduh didakwa mengikut Seksyen 392 Kanun Keseksaan yang memperuntukkan hukuman penjara sehingga 14 tahun dan denda atau sebat jika sabit kesalahan.
Pendakwaan dikendalikan oleh Timbalan Pendakwa Raya Fariz Abdul Hamid manakala tertuduh tidak diwakili peguam.

Terdahulu, Fariz tidak menawarkan sebarang jaminan terhadap tertuduh kerana telah melakukan kesalahan serius.
“Mangsa dan suaminya mengalami kecederaan dalam kejadian itu. Sekiranya jaminan dibenarkan, perkara ini dikhuatiri menimbulkan kebimbangan kepada orang awam,” katanya.
Mahkamah tidak membenarkan tertuduh diikat jamin selain menetapkan tarikh 28 Oktober depan untuk sebutan semula kes dan serahan laporan perubatan.
Akhbar Kosmo! sebelum ini melaporkan, tindakan pantas seorang lelaki merempuh motosikal yang ditunggang peragut berjaya menyelamatkan beg isterinya daripada dilarikan suspek dalam kejadian pada minggu lalu.
Dalam kejadian itu, Mohd. Hanif Hilmi, 29, cedera di telinga selepas bergelut dengan suspek yang cuba merampas beg milik isterinya ketika wanita yang merupakan seorang pembantu perubatan itu baru turun daripada bas ekspres. – K! ONLINE


Makmal Sehenti Analisis DNA Forensik Pantai Timur ditubuhkan
Oleh TENGKU DANISH BAHRI TENGKU YUSOFF

26 September 2021, 5:02 pm
KUALA TERENGGANU – Makmal Sehenti Analisis asid deoksiribonukleik (DNA) Forensik milik Jabatan Kimia Malaysia Terengganu di sini bakal menjadi hab utama siasatan berkaitan forensik untuk Pantai Timur.
Timbalan Menteri Sains, Teknologi dan Inovasi, Datuk Ahmad Amzad Hashim, berkata, seramai tiga pegawai pakar ditempatkan di makmal yang turut dilengkapi peralatan serba moden.
Ahli Parlimen Kuala Terengganu itu berkata, sampel analisis dari tiga negeri di Pantai Timur kini tidak lagi perlu dihantar ke ibu pejabat Jabatan Kimia Malaysia seperti diamalkan sebelum ini.
“Piagam Jabatan Kimia Malaysia adalah untuk mendapat keputusan analisis forensik DNA dalam tempoh 25 hingga 30 hari.
“Dengan adanya makmal ini, tempoh itu boleh dipercepatkan sekali gus membantu pihak berkuasa mempercepatkan siasatan di mahkamah dan sebagainya,” katanya selepas merasmikan Makmal Sehenti Analisis DNA Forensik dan Analisis Air Zon Pantai Timur di Jabatan Kimia Terengganu di sini hari ini. – K! ONLINE


Wanita suap bayi ‘solid food’ kena kecam
Oleh MOHD RIDZAUDDIN ROSLAN

26 September 2021, 5:30 pm
PETALING JAYA- Tindakan seorang wanita menyuapkan bayinya dengan makanan pejal atau lebih dikenali sebagai ‘solid food’ menerima kecaman netizen selepas perbuatan itu disifatkan mengundang bahaya kepada bayi berkenaan.
Rata-rata netizen turut melahirkan rasa bimbang dan tertanya-tanya mengapa wanita tersebut sanggup menyuapkan bayinya dengan makanan sedemikian memandangkan fizikal bayi itu masih kecil selain didakwa belum mencapai usia enam bulan.
Menerusi satu video berdurasi 19 saat yang dikongsikan di akaun TikTok, Fatimahtuszahra1233, kelihatan seorang wanita sedang menyuapkan bayinya yang sedang terbaring dengan makanan pejal.
Bagaimanapun, bayi tersebut terus menelan makanan tersebut selepas berulang kali disuap oleh wanita itu.
Melalui satu komen balas, pemilik akaun TikTok itu menjelaskan, mereka sudah memberikan makanan seperti itu kepada bayi sejak dilahirkan lagi.
Sementara itu, ramai pengguna media sosial mempersoalkan tindakan itu selain ada yang menyifatkan buah pinggang bayi berkenaan akan terjejas sekiranya terus disuap dengan makanan pejal sebelum waktu sesuai.

“Kawan saya kongsikan tadi, tolong ajar diri sendiri sebelum kahwin, semasa mengandung dan selepas melahirkan anak, teruskan membaca,” luah @ern_eindee.
“Makanan pejal hanya boleh diberikan kepada bayi selepas usia enam bulan, untuk ibu bapa muda, tolong baca dan dapatkan ilmu sebelum menimang cahaya mata,” minta @UchunEsmail.
“Bayi ini macam mana sekarang ini, seramnya tengok, harap dalam keadaan baik,” soal @RuzaidiAmen.-K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tiga kenalan mangsa bunuh di Changkat Minden diberkas
Oleh NOOR HASLIZA NUSI

26 September 2021, 6:31 pm
GEORGE TOWN – Polis menahan tiga kenalan seorang buruh binaan yang ditemui mati dibunuh di hadapan sebuah kedai runcit di Jalan Enam, Changkat Minden, Jelutong di sini Jumaat lalu.
Mereka yang berusia 41 hingga 57 tahun itu diberkas anggtoa Bahagian Siasatan Jenayah (D9) Ibu Pejabat Polis Kontinjen (IPK) Pulau Pinang semalam.
Operasi dengan kerjasama D9 Daerah Timur Laut itu dijalankan bermula pukul 5.15 petang hingga 8.30 malam di sekitar Air Itam, Jelutong dan Lebuh Pantai di sini.
Ketua Polis Daerah Timur Laut, Asisten Komisioner Soffian Santong berkata, dua daripada suspek itu mempunyai rekod jenayah dan dadah.
“Siasatan lanjut akan dijalankan bagi mengenal pasti motif sebenar kejadian. Ujian saringan awal mendapati salah seorang suspek positif methamphetamine dan amphetamine.
“Kesemua mereka direman selama lima hari sehingga 30 September ini bagi membantu siasatan mengikut Seksyen 302 Kanun Keseksaan,” katanya dalam satu kenyataan hari ini.

Kosmo! Online kelmarin melaporkan seorang buruh ditemui mati selepas dipercayai dibunuh seorang kenalannya di hadapan sebuah premis pada pukul 2.30 petang. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Mayat wanita tersangkut pada dahan pokok
26 September 2021, 5:25 pm
HULU SELANGOR – Mayat seorang wanita ditemui tersangkut pada dahan pokok di dalam sungai di Rimba Kali Camp Site, Jalan Batang Kali-Genting, dekat sini hari ini.
Pengarah Bomba Selangor, Norazam Khamis berkata, bomba menerima panggilan berhubung kejadian itu pada pukul 1.11 tengah hari.
“Panggilan dibuat oleh Polis Diraja Malaysia (PDRM) yang memohon khidmat khas bomba mengangkat mayat.
“Seramai lapan anggota dan pegawai dari Balai Bomba dan Penyelamat (BBP) Kuala Kubu Bharu dikejarkan ke lokasi,” ujarnya hari ini.
Menurutnya, sebaik tiba di tempat kejadian didapati mayat seorang wanita terapung dan tersangkut pada dahan pokok yang berada di dalam sungai.
“Mayat mangsa kemudian diserahkan kepada PDRM untuk tindakan lanjut.

“Setakat ini identiti lengkap mangsa belum diketahui, namun dipercayai berusia dalam lingkungan 30-an,” ujarnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Taman tema perlu dibuka dengan pematuhan MKN
Oleh MOHAMAD HAFIZI BIN MOHD SAID

26 September 2021, 5:14 pm
IPOH – Kementerian Pelancongan, Kesenian dan Kebudayaan (MOTAC) tiada halangan untuk membenarkan taman tema beroperasi bagi pelancongan domestik namun ia perlu mendapat kelulusan daripada Majlis Keselamatan Negara (MKN) mengikut pematuhan (SOP) yang ditetapkan.
Timbalan Menterinya, Datuk Seri Dr. Santhara Kumar berkata, taman tema perlu dibuka, namun yang menjadi persoalan pengusaha buat masa ini adalah bila dan bagaimana cara terbaik untuk melaksanakannya.
“Kita tahu taman tema ini penting kerana ia tempat hiburan keluarga dan MOTAC juga menyedari keperluannya sebagai lokasi pelancongan domestik.
“Namun, ada beberapa syarat yang harus dipatuhi sebelum boleh beroperasi,” katanya kepada pemberita selepas mengadakan lawatan di Lost World Of Tambun di sini hari ini.
Tambahnya, pembukaan taman tema boleh dibuat setelah negara mencapai 90 peratus kadar vaksinasi dewasa memandangkan pemain industri pelancongan ketika ini sudah bersiap sedia. – K! ONLINE


Kereta masuk Kelantan naik 20 peratus
Oleh ROSALWANI CHE SOH

26 September 2021, 5:08 pm
KOTA BHARU – Jumlah kenderaan masuk ke negeri ini didapati meningkat sebanyak 20 peratus selepas kerajaan memberi kelonggaran prosedur operasi standard (SOP) terhadap sektor tertentu bermula 9 September lalu.
Ketua Polis Kelantan, Datuk Shafien Mamat berkata, bagi kategori domestik atau pergerakan dalam negeri, jumlah kenderaan yang merentas daerah didapati meningkat hingga 50 peratus.
“Peningkatan terbabit berlaku ekoran semakin banyak kenderaan merentas daerah terutama untuk masuk ke Kota Bharu kerana kelonggaran diberikan kepada individu yang sudah lengkap dua dos suntikan vaksin,” katanya selepas menyantuni dan menyampaikan sumbangan kepada seorang warga emas, Siti Liah Mamat, 120, di rumahnya di Telipot di sini hari ini.
Warga emas itu sebelum ini mencuri tumpuan dan pernah tular di media sosial kerana menjadi antara penerima vaksin Covid-19 tertua di negeri ini. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Budak 10 tahun maut ditimpa pokok ketika mandi sungai
26 September 2021, 5:59 pm
RAWANG – Kegembiraan dua beradik mandi sungai bertukar tragedi apabila salah seorangnya meninggal dunia selepas ditimpa pokok tumbang di Sungai Serendah berdekatan Serendah Brick House di siin hari ini.
Pengarah Bomba Selangor, Norazam Khamis berkata, pihaknya menerima panggilan pada pukul 2.39 petang daripada orang awam.
“Seramai sembilan pegawai dan anggota dari Balai Bomba dan Penyelamat (BBP) Bukit Sentosa diketuai Komander Operasi, Pegawai Bomba Kanan II Mohd. Syuhaizaal Ibrahim dikejarkan ke tempat kejadian.
“Sebaik tiba di lokasi pukul 3.02 petang didapati sebatang pokok telah tumbang dan menghempap dua kanak-kanak lelaki yang juga adik beradik yang sedang mandi di sungai berkenaan.
“Kanak-kanak yang berusia 10 tahun disahkan meninggal dunia manakala abangnya yang berusia 11 tahun pula cedera,” ujarnya dalam kenyataan hari ini.
Menurutnya, kedua-dua mangsa telah dibawa ke hospital swasta oleh orang awam sebelum bomba sampai di lokasi. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


Tonton televisyen lebih 40 jam seminggu rosakkan sperma
Oleh KOSMO!

26 September 2021, 6:00 pm
JAKARTA – Seorang Pakar Perbidanan dan Kesuburan Hospital Pondok Indah di  Indonesia mendedahkan bahawa aktiviti menonton televisyen lebih 40 jam seminggu boleh menjejaskan  kualiti sperma lelaki, lapor portal berita Suara.com, semalam.
Profesor Dr. Budi Wiweko yang merupakan pakar persenyawaan in-vitro berkata, menonton televisyen terlalu lama bukan hanya merendahkan kualiti malah boleh menyebabkan jumlah sperma berkurang kerana gaya hidup tidak aktif.
Situasi melibatkan kecacatan atau sperma tidak berkualiti menyumbang 35 peratus kes kemandulan .
“Apabila pakar kesuburan menilai kemandulan pasangan, perkara pertama yang dilihat adalah kualiti sperma lelaki. Jika sperma normal, barulah dilihat keadaan telur atau ovum wanita.
“Gaya hidup kurang sihat seperti terlalu banyak menghabiskan masa menonton televisyen didapati menyumbang kepada isu kemandulan dalam kalangan kaum lelaki,” jelas Budi. – Agensi


Guru enggan vaksin mungkin tukar sekolah negeri lain
Oleh KOSMO!

26 September 2021, 6:28 pm
LANGKAWI – Kementerian Pendidikan sedang melihat keperluan untuk memindahkan guru-guru yang enggan menerima vaksin ke sekolah atau tempat lain yang lebih sesuai selain mereka juga kemungkinan terlibat dalam pertukaran antara negeri.
Menteri Kanan Pendidikan, Datuk Dr. Radzi Jidin berkata, langkah tersebut perlu dilakukan bagi memastikan guru terlibat tidak berinteraksi secara langsung dengan murid serta pada masa sama tidak menjejaskan proses pengajaran dan pembelajaran.
“Kita sedang melihat bagaimana nak bawa keluar guru ini dengan menukar mereka ke tempat lebih sesuai dan ini mungkin melibatkan pertukaran antara negeri sebagai contoh.
“Jumlahnya kecil tetapi apabila kita selidik ke tahap setiap sekolah, perkara ini tidak boleh dibiarkan berlarutan dan kita akan ambil tindakan segera,” katanya kepada pemberita selepas meninjau persediaan pembukaan semula sekolah di sini bawah Fasa 4 di Kolej Vokasional Langkawi di sini semalam.
Terdahulu, beliau turut melawat beberapa sekolah di pulau peranginan ini termasuk Sekolah Kebangsaan (SK) Kuala Teriang, SK Kedawang pada semalam dan beberapa sekolah di Pulau Tuba dekat sini termasuk SMK Langkawi dan SK Lubuk Chempedak.
Menurutnya, hasil data yang diperoleh, pihaknya mendapati terdapat sekolah-sekolah tertentu yang mana terdapat beberapa guru mengajar satu subjek sama tidak mahu divaksinkan.

“Jadi bagaimana kita nak teruskan pengajaran dan pembelajaran jika berada dalam konteks tersebut,” katanya.
Selain itu, katanya, pihaknya juga telah sekian lama memohon jasa baik guru-guru terlibat untuk mendapatkan vaksin.
“Berkaitan tindakan lain, kita menunggu apakah keputusan JPA (Jabatan Perkhidmatan Awam) tentang pendekatan yang akan diambil daripada sudut perkhidmatan awam kepada guru-guru ini,” ujarnya.
Mengulas lanjut, kata Radzi, jumlah guru yang enggan menerima vaksin iaitu seramai 2,500 sebelum ini berkurangan kepada 2,000 orang.
“Jumlahnya semakin menurun kerana pada peringkat awal kita nasihatkan supaya mereka divaksin kerana mereka perlu berhadapan dengan murid,” jelasnya. – K! ONLINE

Jika anda mengalami kemurungan dan tekanan hubungi:
MHPSS di 03-29359935 atau 014-3223392
Talian Kasih 15999 / WhatsApp Talian Kasih di 019-2615999 (Bagi pelbagai bantuan aduan keganasan rumahtangga dan pelbagai lagi masalah seperti penderaan);
KSK-Care JAKIM di WhatsApp 011-19598214
Befrienders Kuala Lumpur di talian 03-76272929


20.1 peratus remaja Terengganu terima dos pertama vaksin
Oleh NIK NUR IZZATUL HAZWANI NIK ADNAN

26 September 2021, 4:48 pm
KEMAMAN – Seramai 24,713 atau kira-kira 20.1 peratus remaja di Terengganu telah menerima dos pertama vaksin Covid-19.
Pengarah Kesihatan Terengganu, Datuk Dr. Kasemani Embong berkata, pihak optimis dos pertama vaksin Covid-19 melibatkan semua 138,000 remaja berusia 12 hingga 17 tahun tersebut bakal diselesaikan pada 6 Oktober depan.
“Seramai 101,000 remaja terlibat dalam Program Imunisasi Covid-19 Kebangsaan (PICK) Remaja itu terdiri daripada pelajar sekolah di bawah Kementeriah Pendidikan dan institusi swasta.
“Kesemua remaja tersebut dijangka selesai menerima vaksin dos pertama pada 6 Oktober ini,” katanya ketika ditemui pada program Outreach Vaksinasi Covid-19 Orang Asli di Kampung Sungai Pergam di sini hari ini. – K! ONLINE


Rakyat usah jadi hakim kes pendakwah terkenal
Oleh TOREK SULONG

26 September 2021, 4:27 pm
PASIR PUTEH – Orang ramai dinasihatkan agar tidak perlu menjadi hakim kepada kes gangguan seksual melibatkan seorang pendakwah terkenal susulan penyebaran video dan mesej lucah menerusi media sosial baru-baru ini.
Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary berkata, masyarakat juga perlu berhenti menyebar aib individu kerana boleh menjadi fitnah jika tuduhan itu tidak benar.
Menurutnya, jika kesalahan itu benar-benar dilakukan dengan bukti sahih, ia masih tidak sepatutnya ditularkan di media sosial bagi mengelak dosa mengumpat dan membuka aib yang sememangnya ditegah Islam.
“Hentikan kutuk-mengutuk dan ejekan selagi kes ini masih dalam proses siasatan. Jangan jadikan media sosial sebagai platform menambah dosa sebaliknya, serah tugasan itu kepada pihak polis untuk membuat siasatan dan tunggu mahkamah mengadilinya.
“Pertembungan pendapat di media sosial tidak perlu dipanjangkan. Kita perlu taat pada tuntutan agama yang melarang daripada mendedahkan keaiban saudara,” katanya kepada pemberita selepas Majlis Serahan Sumbangan Qasih Inspirasi Yapiem di Tok Bali di sini hari ini.
Mengulas mengenai kes Muhammad Sajjad Kamaruzzaman, Ahmad Marzuk berkata, prosiding pendakwaan yang tertangguh akan diteruskan sebaik sahaja usahawan terkenal itu dibawa pulang ke tanah air. – K! ONLINE


Farahdhiya dah seronok kalau dapat ke pasar tani
Oleh MOHAMMAD SHAHEMY AZMI

26 September 2021, 4:15 pm
PETALING JAYA – “Perempuan lain gembira dapat pergi LV (butik Louis Vuitton), saya pula gembira kalau dapat pergi pasar tani.”
Itu antara pengakuan mencuit hati yang dikongsikan penyanyi juga pelakon Farahdhiya menerusi sebuah video masakan dalam Instagramnya.
Ujar Farahdhiya, dia lebih berasa gembira jika dapat menjejakkan kaki ke pasar tani kerana boleh membeli pelbagai barang keperluan dapur untuk dimasak.
“Bila perempuan lain gembira dapat pergi LV, saya seronok dapat pergi pasar tani. Dapatlah beli sayur kampung, siput sedut dan macam-macam lagi,” ujarnya.
Ujar selebriti berkulit putih gebu itu lagi, jika berkunjung ke pusat membeli-belah, dia sukar untuk menemukan barang-barang basah seperti siput sedut dan bahan masakan lain.
Dalam pada itu, Farahdhiya, 37, berkata, lauk yang dimasak itu juga merupakan makanan kegemaran arwah bapanya, Mohd. Amin Zubir yang meninggal dunia pada Januari tahun lalu.

“Lauk kegemaran arwah ayah saya, asam rebus batang keladi dan siput sedut,” tulisnya ringkas.
Perkongsian video masakan oleh pelantun lagu Bertakhta Di Hati itu turut mendapat banyak pujian daripada pengikut Instagram apabila rata-rata memuji lauk kampung yang dimasak olehnya.
“Sedapnya. Kalau saya mesti bertambah nasi,” ujar salah seorang pengikutnya.
“Lauk kegemaran saya!” kata seorang lagi pengikutnya.
“Pandainya awak masak. Pakej sangat (untuk menjadi isteri),” puji seorang netizen.
Sekadar info, Farahdhiya sering berkongsi resipi nak masakan terutamanya lauk-lauk kampung dalam Instagram miliknya yang dimasak sendiri di rumah, terutama sepanjang pelaksanaan Perintah Kawalan Pergerakan (PKP). – K! ONLINE


BN, UMNO tidak gentar Anwar bertanding di Perak
Oleh SHAMSUL KAMAL AMARUDIN

26 September 2021, 4:36 pm
LUMUT – Sesiapa pun boleh bertanding dalam mana-mana kerusi Parlimen di Perak pada Pilihan Raya Umum Ke-15 (PRU-15) termasuklah Presiden PKR, Datuk Seri Anwar Ibrahim.
Menteri Besar, Datuk Saarani Mohamad berkata, Malaysia adalah sebuah negara demokrasi yang membenarkan rakyatnya untuk bertanding di mana-mana kawasan Parlimen yang diminati.
Kata beliau yang juga Pengerusi Barisan Nasional (BN) Perak, mana-mana pihak tidak boleh menghalang sesiapa untuk bertanding di kawasan Parlimen di negeri ini.
“Baguslah habaq (beritahu) awal, jadi kami boleh buat persiapan awal,” kata Saarani mengulas laporan berita menyatakan PKR Perak menawarkan Presiden parti itu bertanding kerusi Parlimen di negeri ini pada PRU akan datang. – K! ONLINE


101 kapal kena kompaun RM2.5 juta
Oleh MOHAMAD FAIZAL HASHIM

26 September 2021, 4:16 pm
JOHOR BAHRU – Agensi Penguatkuasaan Maritim Malaysia (Maritim Malaysia) menahan sebanyak 101 buah kapal yang melakukan kesalahan berlabuh secara haram sejak awal tahun ini.
Laksamana Pertama Maritim, Nurul Hizam Zakaria berkata, dalam tempoh itu, sebanyak RM2.5 juta kompaun dikeluarkan dengan sejumlah 83 buah kapal ditahan menerusi operasi Jangkar Haram yang menahan kapal berlabuh tanpa kebenaran terutamanya di kawasan Tompok Utara.
Menurutnya, kes terbaharu yang dilaporkan membabitkan penahanan dua buah kapal tangki yang sedang melakukan aktiviti pemindahan minyak secara haram di kawasan perairan Johor Timur.
“Kapal yang ditahan itu ialah kapal tangki yang berdaftar di Mongolia itu dikendalikan lapan kru warga Indonesia berusia 23 hingga 66 tahun ditahan 31 Ogos lalu kerana bersauh tanpa kebenaran dan didenda sebanyak RM50,000.
“Pemindahan itu turut melibatkan sebuah kapal tangki dari Panama yang dikendalikan 25 kru terdiri daripada Indonesia, Ukraine, Georgia dan Rusia berusia antara 23 hingga 53 tahun.
“Kedua-dua kapal tangki itu ditahan oleh aset Maritim Malaysia pada hari yang sama kira-kira 1.30 tengah hari di kedudukan 22 batu nautika timur laut Tanjung Siang, Kota Tinggi,” katanya pada sidang akhbar di Ibu Pejabat Maritim Negeri Johor hari ini. – K! ONLINE


Firdaus Wong bersumpah beliau tiada hasad dengki
Oleh ZULKIFLI MANZOR

26 September 2021, 4:00 pm
PETALING JAYA – Pendakwah bebas, Ustaz Firdaus Wong Wai Hung bersumpah atas nama Tuhan beliau tidak memiliki sebarang masalah peribadi dengan seorang pendakwah lain yang kini disiasat berhubung kes video dan mesej lucah.
Beliau yang juga pengasas pertubuhan bukan kerajaan (NGO) Multiracial Reverted Muslim (MRM) berkata, dirinya tiada hasad dengki atau dendam terhadap pendakwah yang disiasat tersebut.
“Saya boleh berkata Wallahi bahawa apa yang dilakukan ini adalah apabila mangsa datang kepada kami. Bukan kami mencari aib, tetapi mangsa berkongsi kepada kami untuk mencari kekuatan.
“Mereka dihina dan dikritik oleh netizen dan mereka tampil mencari kekuatan,” katanya dalam satu temuramah yang disiarkan secara langsung menerusi Youtube hari ini.
Terdahulu, Firdaus Wong berkata, beliau pernah memuji pendakwah terbabit pada Januari 2019 ekoran kerja-kerja kebajikan yang individu itu lakukan, malah tidak pernah mengkritiknya.
Menurutnya, beliau namun secara peribadi tidak mengenali pendakwah berkenaan dan hanya mengenalinya menerusi gerak kerjanya yang ditampilkan di media sosial.

Bagaimanapun, katanya, sebagai muslim Allah menyuruh umatnya bersikap adil, melaksanakan amal maaruf nahi mungkar dan membantu mangsa yang dizalimi.
Justeru, katanya, mereka yang menuduh beliau memiliki hasad dengki terhadap pendakwah terbabit tidak mengikuti perkembangan MRM yang ditubuhkan sejak lebih tujuh tahun lalu.
Katanya, sepanjang tempoh itu NGO tersebut telah banyak melakukan pendedahan demi pendedahan daripada isu pengganas Harimau Pembebasan Tamil Eelam (LTTE) sehingga kepada kultus ajaran sesat,” – K! ONLINE


Kerajaan peruntuk RM9.6 bilion untuk BPR 2021
Oleh LUQMAN RIDHWAN MOHAMED NOR

26 September 2021, 4:41 pm
PUTRAJAYA – Kerajaan telah memperuntukkan RM9.6 bilion secara keseluruhan bagi Bantuan Prihatin Rakyat (BPR) yang dimanfaatkan 8.5 juta penerima pada tahun ini.
Menteri Kewangan, Menteri Kewangan, Tengku Datuk Seri Zafrul Tengku Abdul Aziz berkata, selain BPR, masih terdapat bantuan tunai lain yang bakal disalurkan kepada golongan layak.
Menurutnya, Bantuan Khas Covid-19 (BKC) dan Bantuan Kehilangan Pendapatan (BKP) akan disalurkan kepada mereka yang layak pada Oktober hingga Disember depan.
“Kesemua bantuan tunai yang diperuntukkan oleh kerajaan termasuk BPR sehingga hujung tahun 2021 bernilai RM17.1 bilion dan dijangka akan memanfaatkan lebih 10 juta penerima,” katanya dalam satu kenyataan di sini hari ini.
Tengku Zafrul berkata, seperti yang diumumkan oleh Perdana Menteri, Datuk Seri Ismail Sabri Yaakob hari ini, proses pengkreditan Fasa 3 dan Rayuan BPR akan dilaksanakan mulai Selasa ini.
Menurut beliau, pembayaran Fasa 3 dan Rayuan BPR itu akan memanfaatkan 3.6 juta penerima yang terdiri daripada penerima sedia ada kategori isi rumah.

Turut menerima manfaat tersebut, ujar beliau adalah mereka yang telah lulus Rayuan BPR melibatkan peruntukan berjumlah RM2.82 bilion.
“Untuk BPR Fasa 3, setiap penerima bakal menerima sehingga RM1,400 manakala penerima bayaran Rayuan BPR akan menerima sehingga RM2,300 mengikut kategori kelayakan masing-masing,” katanya.
Tengku Zafrul berkata, pembayaran itu adalah penyaluran penuh baki nilai yang sepatutnya diterima penerima BPR dalam meringankan beban mereka yang masih terkesan akibat Covid-19.
“Kerajaan sentiasa peka dengan keperluan semasa dan komited dalam memastikan kesejahteraan Keluarga Malaysia.
“Dari aspek perlindungan sosial jangka panjang, pelan Perkukuh Pelaburan Rakyat (Perkukuh) juga sedang menerokai langkah-langkah untuk meningkatkan liputan dan kecukupan perlindungan sosial bagi memastikan rakyat Malaysia mendapat perlindungan serta kemampuan dalam memperbaiki taraf hidup mereka.
“Aspek jaringan keselamatan sosial terutamanya untuk golongan rentan juga akan terus diberi tumpuan di dalam Bajet 2022,” katanya.
Penerima sedia ada bagi BPR adalah 3.4 juta penerima, manakala nilai bayaran Fasa 3 BPR adalah antara RM100 hingga RM1,400.
Penerima Rayuan BPR pula adalah seramai 0.2 juta penerima yang terdiri daripada isi rumah, warga emas dan bujang, dengan nilai bayaran Rayuan BPR adalah antara RM450 hingga RM2,300. – K! ONLINE


Perkeso bayar RM11.2 juta kepada pekerja dijangkiti Covid-19
Oleh MOHD. RIFAAT ABD. HAMID

26 September 2021, 4:09 pm
PENDANG – Pertubuhan Keselamatan Sosial (Perkeso) telah membayar pampasan kira-kira RM11.2 juta kepada pekerja tempatan dan asing yang disahkan positif Covid -19 akibat penularan wabak itu di tempat kerja.
Timbalan Menteri Sumber Manusia, Datuk Awang Hashim berkata, pembayaran tersebut melibatkan sebanyak 15,036 kes yang dilaporkan kepada Perkeso sehingga 18 September lalu.
Katanya, pampasan sebanyak RM10.2 juta dibayar kepada pekerja tempatan membabitkan 13,170 kes manakala pembayaran RM1 juta lagi dilakukan kepada pekerja asing dengan 1,866 kes terlibat.
“Bagi faedah pengurusan jenazah yang melibatkan kes kematian akibat Covid-19 pula, Perkeso telah membayar sebanyak RM3.5 juta bagi 1,792 kes membabitkan pekerja tempatan.
“Sementara bagi kes kematian melibatkan pekerja asing pula, Perkeso membuat bayaran sebanyak RM3,500 untuk pengurusan jenazah yang membabitkan dua kes,” katanya pada sidang akhbar selepas meninjau Program Outreach Imunisasi Covid-19 Daerah Pendang di Jenun dekat sini hari ini. – K! ONLINE


JPJ Terengganu lancar Ops Merah
Oleh TENGKU DANISH BAHRI TENGKU YUSOFF

26 September 2021, 4:20 pm
KUALA TERENGGANU – Sebanyak 1,332 kesalahan jalan raya telah dikesan Jabatan Pangangkutan Jalan (JPJ) Terengganu sejak awal tahun ini.
Timbalan Ketua Pengarah Perancangan dan Operasi JPJ Malaysia, Aedy Fadly Ramli, berkata, tidak memakai topi keledar merupakan kesalahan terbesar dengan 547 kes diikuti melanggar lampu isyarat merah sebanyak 476 kes.
“Berdasarkan statistik seluruh negara, kesalahan melanggar lampu merah paling banyak dikesan pada tahun 2019 iaitu hampir 20,000 kes namun ia telah menurun kepada 12,000 pada tahun lalu susulan Perintah Kawalan Pergerakan (PKP).
“Ia merupakan kesalahan serius kerana membahayakan pengguna jalan raya dan Ops Merah akan diteruskan di negeri lain dalam masa terdekat,” katanya ketika meninjau operasi berkenaan di Jalan Pengadang Baru di sini hari ini. – K! ONLINE


13,104 kes baharu Covid-19 dilaporkan
Oleh SITI A'ISYAH SUKAIMI

26 September 2021, 4:03 pm
PUTRAJAYA – Kes baharu merekodkan angka di bawah 14,000 dengan 13,104 kes hari ini, menjadikan jumlah kes positif Covid-19 mencecah 2,198,235 kes.
Ketua Pengarah Kesihatan, Tan Sri Dr. Noor Hisham Abdullah dalam kenyataan di laman Twitter berkata, Sarawak merekodkan sebanyak 2,943 kes, diikuti oleh Selangor sebanyak 1,558 kes dan Johor sebanyak 1,455 kes.
“Kelantan (1,206 kes), Sabah (1,078 kes),Perak (994 kes), Pulau Pinang (955 kes), Kedah (721 kes), Terengganu (685 kes), Pahang (604 kes), Melaka (362 kes), Kuala Lumpur (270 kes) Negeri Sembilan (165 kes), Perlis (80 kes), Putrajaya (24 kes) dan Labuan (empat kes),” katanya hari ini. – K! ONLINE


Iman Troye bertunang? Naim Daniel kata, hanya gurauan
Oleh NUR EMIRA SAIZALI

26 September 2021, 3:02 pm
PETALING JAYA- “Sudah bertunang ke?”
Persoalan tersebut yang membanjiri ruangan komen sebuah hantaran Instagram milik penyanyi Iman Toryer selepas dia memuat naik foto seperti sudah melangsungkan majlis pertunangan.
“Alhamdulillah,” tulisnya dalam ruangan kapsyen seperti mengiakan dan memberi bayangan bahawa dirinya kini sudah dilamar orang.
Manis berbaju kurung berwarna hijau dan memegang sejambak bunga, pelantun lagu Teman itu turut mengundang tanda tanya ramai apabila meletakkan tag akaun Instagram Naim Daniel pada foto tersebut.
Menjelaskan situasi sebenar, Naim atau nama sebenarnya Muhammad Naim Daniel Baharin, 24, berkata, tindakan Iman hanyalah gurauan semata-mata.
“Saya dan Iman tidak bertunang pun, itu cara kami bergurau.

“Sebelum itu, dia sudah bertanya dan maklumkan kepada saya terlebih dahulu sama ada boleh atau tidak gurau begitu,” katanya kepada Kosmo! Online hari ini.
Dihujani dengan pertanyaan tentang gurauan tersebut oleh netizen, Naim sempat memohon maaf sekiranya perkara tersebut mengundang rasa tidak selesa kepada umum.
“Apabila Iman buat begitu, saya saja nak bergurau dengan orang ramai.
“Apa pun, saya minta maaf sekiranya gurauan tersebut menganggu ketenteraman awam,” ujarnya lagi.
Hasil tinjauan, Iman dilihat sudah memadam tag nama Naim pada foto tersebut.
Difahamkan, foto tersebut dirakam dalam sebuah majlis pertunangan seorang rakan mereka.
Terdahulu, Iman sering dikaitkan mempunyai hubungan cinta bersama Naim susulan sering memuat naik foto berdua dalam media sosial. – K! ONLINE


Ribut petir, hujan lebat di ibu negara petang ini
Oleh ZULKIFLI MANZOR

26 September 2021, 3:08 pm
PETALING JAYA – Perlis, Kedah, Pulau Pinang, Kuala Lumpur, Negeri Sembilan dan Melaka diramal mengalami ribut petir dan hujan lebat petang ini.
Menurut Jabatan Meteorologi Malaysia, bagi Perak ribut petir dan hujan lebat diramal di Larut, Matang dan Selama, Kuala Kangsar, Manjung, Kinta, Kampar, Hilir Perak, Batang Padang dan Muallim.
“Amaran ribut petir dan hujan lebat di Pahang di Salak Tinggi Cameron, Raub, Bentong, Temerloh, Maran, Kuantan, Bera, Pekan dan Rompin.
“Selangor di Sabak Bernam, Hulu Selangor, Gombak dan Hulu Langat. Johor di Tangkak, Segamat, Muar, Batu Pahat, Kluang, Pontian, Kulai dan Johor Bahru,” kata kenyataan itu hari ini.
Kata Jabatan Meteorologi Malaysia, ribut petir dan hujan lebat turut diramal berlaku di Kuching, Serian, Sibu, Mukah, Bintulu, Miri dan Limbang di Sarawak petang ini.
Manakala, bagi Sabah ribut petir dan hujan lebat diramal di kawasan Pedalaman, Pantai Barat, Tawau, Sandakan dan Kudat. – K! ONLINE


MyIPO bantu patenkan inovasi YAM2.0 ciptaan Maryam
Oleh SUBKHI SUDARJI

26 September 2021, 3:47 pm
PUTRAJAYA – Inovasi makanan haiwan daripada kulit udang dan siput sedut dinamakan YAM 2.0 yang merangkul tiga pingat emas di pertandingan The 6th International Invention, Innovation Competition (iCAN) 2021 di Toronto, Kanada akan dipatenkan.
Kejayaan diraih rakyat Malaysia, Maryam Muzamir, 11, yang berjaya mengenepikan 600 peserta lain dari 70 negara itu sekali gus menjadikannya sebagai pemenang termuda di pertandingan tersebut.
Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi berkata, kementerian amat berbangga dengan pencapaian Maryam dan akan menawarkan bantuan untuk mempatenkan hasil inovasinya melalui melalui Perbadanan Harta Intelek Malaysia (MyIPO).
“MyIPO telah berhubung dengan bapa Maryam minggu lalu dan akan membantu proses pemfailan paten memastikan inovasi beliau dilindungi,” katanya dalam satu kenyataan di sini hari ini. – K! ONLINE


Sungai di Perak paling bersih di Malaysia
Oleh NOR AINNA HAMZAH

26 September 2021, 3:16 pm
REMBAU – Perak dikenal pasti sebagai negeri paling banyak memiliki sungai terbersih yang dikategorikan sungai kelas satu di negara ini.
Menteri Alam Sekitar dan Air, Datuk Seri Tuan Ibrahim Tuan Man berkata, secara keseluruhannya juga, majoriti tahap kualiti sungai di negara ini masih lagi berada dalam keadaan bersih dan masih jernih.
“Cuma kena akui ada aktiviti-aktiviti yang perlu kita pantau bagi mengelakkan sumber air ini daripada tercemar,” katanya kepada pemberita sempena Majlis Perasmian Sambutan Hari Sungai Sedunia Peringkat Kebangsaan 2021 di sini hari ini.
Tuan Ibrahim berkata, terdapat 2,986 lembangan sungai di seluruh negara yang menjadi sumber bekalan air bersih untuk rakyat Malaysia, manakala purata taburan hujan tahunan yang melebihi 2,000 milimeter setahun adalah antara yang tertinggi di dunia.
Beliau kemudian menyeru pihak berkuasa negeri supaya mengaplikasi Pelan Pengurusan Lembangan Sungai Bersepadu (IRBM) yang telah dibangunkan oleh Jabatan Pengairan dan Saliran (JPS) sebagai satu rujukan asas dalam perancangan pembangunan guna tanah khususnya di kawasan lembangan sungai dan sumber air di seluruh negara. – K! ONLINE


BPR Fasa 3, rayuan dikreditkan Selasa ini
Oleh LUQMAN RIDHWAN MOHAMED NOR

26 September 2021, 2:43 pm
PUTRAJAYA – Pembayaran Bantuan Prihatin Rakyat (BPR) Keluarga Malaysia Fasa 3 dan rayuan BPR akan dikreditkan ke dalam akaun penerima mulai Selasa ini secara berperingkat dan dijangka selesai Khamis depan.
Perdana Menteri, Datuk Seri Ismail Sabri Yaakob berkata, pembayaran itu akan memanfaatkan seramai 3.6 juta penerima sedia ada kategori isi rumah dan pemohon rayuan BPR yang telah diluluskan.
Katanya, bayaran fasa 3 dan rayuan BPR tersebut akan melibatkan peruntukan berjumlah RM2.82 bilion.
“Untuk fasa 3, setiap penerima bakal memperoleh sehingga RM1,400, manakala penerima bayaran rayuan BPR akan menerima sehingga RM2,300 termasuk bayaran BPR tambahan di bawah Program Strategik Memperkasa Rakyat dan Ekonomi Tambahan (Pemerkasa+) bernilai sehingga RM500 bagi setiap penerima.
“Ia mengikut kategori kelayakan masing-masing iaitu berdasarkan status perkahwinan, jumlah pendapatan isi rumah dan bilangan anak,” katanya dalam satu kenyataan di sini hari ini.
Ismail Sabri berkata, pembayaran fasa 3 tersebut adalah penyaluran penuh baki nilai yang sepatutnya diterima penerima BPR dan rayuan BPR untuk meringankan beban mereka.

“Kerajaan terus komited dalam memastikan kesejahteraan Keluarga Malaysia, terutamanya kumpulan sasar yang terjejas akibat pandemik Covid-19 sentiasa terbela.
“Antara lain, beberapa bantuan tunai seperti Bantuan Khas Covid-19 (BKC) dan Bantuan Kehilangan Pendapatan (BKP) akan diberikan kepada penerima yang layak,” katanya.
Beliau berkata, pembayaran bantuan itu dijadual akan disalurkan pada Oktober hingga Disember depan.
“Penerangan lanjut berhubung pembayaran BPR Fasa 3 ini akan diperincikan oleh Kementerian Kewangan.
“Keluarga Malaysia boleh merujuk kepada soalan lazim (FAQ) di portal rasmi BPR iaitu https://bpr.hasil.gov.my untuk mendapatkan maklumat lanjut,” katanya. – K! ONLINE


Sharnaaz hanya kawan, saya banyak minta nasihat dia – Fify Azmi
Oleh MOHAMMAD SHAHEMY AZMI

26 September 2021, 3:30 pm
PETALING JAYA – “Sejujurnya Sharnaaz Ahmad merupakan seorang ‘celebrity crush’ saya dalam bidang lakonan. Saya perlu akui perkara itu.”
Itu jawapan yang diberikan oleh pelakon cantik, Fify Azmi mengulas dakwaan kononnya sedang menjalinkan hubungan istimewa dengan aktor, Sharnaaz Ahmad.
Fify atau nama lengkapnya Nur Afiqah Mohamed Azmi, ketika ditemu bual dalam program Melodi sebentar tadi berkata, dia tidak mempunyai sebarang hubungan istimewa dengan pelakon tersebut seperti yang didakwa netizen.
“Biasalah netizen. Tapi sejujurnya daripada mulut saya sendiri, kami hanya berkawan sahaja. Tidak lebih daripada itu.
“Kalau nak tahu, saya selalu bertanyakan pendapat dan meminta tips lakonan daripada Sharnaaz. Dia (Sharnaaz) merupakan seorang yang suka membantu dan banyak memberikan tunjuk ajar lakonan kepada saya,” kata Fify.
Tanpa berselindung, pelakon yang pernah membintangi drama Ratu Ten Pin itu turut mengakui bahawa Sharnaaz atau lebih mesra disapa Mamu merupakan salah seorang pelakon lelaki yang menjadi idola (crush) yang diminatinya.

“Bila kita berkawan dengan idola kita sendiri, banyak soalan yang kita nak tanya dan dia banyak membantu saya. Terima kasih Sharnaaz,” jelasnya.
Dalam pada itu, Fify turut berkata dia tidak dapat berbuat apa-apa untuk menutup mulut netizen tentang istu tersebut. Namun pada masa sama, dia tidak menolak seandainya mempunyai jodoh dengan pelakon tersebut.
“Tapi kalau ada jodoh, adalah,” ujar wanita berusia 31 tahun itu ringkas.
Ditebak tentang kriteria yang diinginkan daripada ‘bakal jodohnya’ nanti, Fify berkata dia masih belum pasti tentang perkara tersebut.
“Saya tidak pasti sebenarnya. Saya seorang yang ringkas. Kalau seseorang itu boleh membimbing saya, itu sudah cukup baik.
“Kalau individu berkenaan boleh memimpin saya, itu sudah cukup baik. Membimbing daripada sudut keluarga dan keagamaan.
“Jadi doakanlah saya yang baik-baik,” katanya.
Sekadar info, nama Fify sebelum ini pernah menjadi bualan apabila didakwa meminati kaum sejenis (lesbian) gara-gara sering melakonkan watak lasak dengan imej berambut pendek.
Fify bagaimanapun menepis dakwaan tersebut dan bertegas, dia masih wanita sejati dan mempunyai hati serta nafsu terhadap lelaki. – K! ONLINE


30.1 peratus pelajar telah divaksin
Oleh DIYANATUL ATIQAH ZAKARYA

26 September 2021, 3:34 pm
MELAKA – Seramai 30.1 peratus daripada 2.53 juta individu berusia 12 hingga 17 tahun telah menerima dos pertama suntikan vaksin di bawah Program Imunisasi Covid-19 Kebangsaan (PICK) untuk pelajar sekolah.
Timbalan Menteri Pendidikan I, Datuk Dr. Mah Hang Soon berkata, program tersebut sedang berjalan dengan lancar menerusi pemberian di 687 pusat pemberian vaksin (PPV) awam sekolah, institusi pengajian tinggi (IPT), klinik kerajaan dan balai polis.
“Sebanyak 4.4 peratus daripada golongan itu juga telah lengkap menerima dua dos vaksin dan hampir 10.9 peratus daripada 1.64 juta murid darjah enam hingga tingkatan 3 telah menerima dos pertama, manakala 63.3 peratus daripada 834,857 murid pula berusia 16 hingga 17 tahun.
“Secara keseluruhan 30.1 peratus daripada 2.53 juta individu berusia 12 hingga 17 tahun telah menerima dos pertama suntikan vaksin mereka,” katanya ketika ditemui pemberita selepas melakukan lawatan ke PPV Encore, Klebang di sini, hari ini. – K! ONLINE


Pelajar kempunan pinjaman peribadi, tanggung rugi RM2,120
Oleh KHAIRULMIZAN YAHYA

26 September 2021, 3:27 pm
KUANTAN – Seorang pelajar bukan sahaja kempunan untuk mendapatkan pinjaman peribadi berjumlah RM5,000 malah terpaksa pula menanggung rugi sebanyak RM2,120 selepas menjadi mangsa penipuan tawaran pinjaman tidak wujud.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula pada 29 Ogos lalu apabila mangsa berumur 20 tahun yang berasal dari Jerantut membuat carian di laman carian Google dan menemui iklan pinjaman peribadi di ‘nsonesmart.com’.
“Mangsa kemudiannya mengisi borang di dalam talian dan diminta memberikan gambar kad pengenalan serta nombor akaun bank seterusnya diminta membuat dua kali pembayaran bagi mendapatkan wang pinjaman berjumlah RM5,000.
“Mangsa telah membuat bayaran berkenaan melalui permindahan wang atas talian ke satu akaun bank yang diberikan suspek,” katanya dalam kenyataan di sini, hari ini.
Menurut Mohd. Wazir selepas itu suspek masih meminta mangsa membuat pembayaran sebanyak RM2,200 dengan alasan dokumen pengadu tidak kukuh untuk membuat pinjaman terbabit.
Katanya, suspek turut mengugut mangsa dengan mengatakan namanya akan disenarai hitam oleh Bank Negara Malaysia (BNM) jika tidak membuat pembayaran berkenaan dan mangsa berasa ditipu tampil membuat laporan polis berhubung kejadian itu.

“Selain itu mangsa turut diugut akan didakawa di mahkamah sekiranya tidak membayar wang pembatalan pinjaman berjumlah RM4,680 namun suspek memberitahu mangsa boleh membayarnya secara ansuran,” katanya. – K! ONLINE


Tiga Pusat Sokongan Sosial Setempat dibuka awal tahun depan
Oleh YATIMIN ABDULLAH

26 September 2021, 3:51 pm
RANTAU PANJANG – Kementerian Pembangunan Wanita, Keluarga dan Masyarakat (KPWKM) akan membuka tiga buah Pusat Sokongan Sosial Setempat (PSSS) di tiga negeri pada awal tahun depan.
Menterinya, Datuk Seri Rina Mohd. Harun berkata, tiga buah PSSS itu akan mula beroperasi di Selangor, Kelantan dan Johor pada peringkat permulaan sebelum ia diperluaskan ke negeri-negeri lain.
Ujarnya, pembukaan PSSS itu diadakan bagi membantu mereka yang menjadi mangsa keganasan rumah tangga dan masalah sosial.
“PSSS yang dibangunkan dilengkapi dengan kemudahan unit bimbangan dan kaunseling, penempatan sementara, pusat perlindungan untuk mangsa yang memerlukan serta bantuan kebajikan.
“Peruntukan untuk membangunkan PSSS ini melibatkan dana sebanyak RM21 juta melibatkan semua pusat di seluruh negara termasuk PSSS Bergerak.
“Buat jangka masa panjang, kita berhasrat untuk menempatkan Jabatan Pembangunan Wanita (JPW) dan Lembaga Penduduk dan Pembangunan Keluarga Negara (LPPKN) supaya PSSS menjadi satu kompleks bagi memudahkan tugas KPKWM,” katanya meninjau tapak projek PSSS dan Penyerahan Kunci di Kompleks Perumahan Kastam Rantau Panjang di sini hari ini. – K! ONLINE


Penipu menyamar jadi rakan, lelaki rugi RM3,800
Oleh KHAIRULMIZAN YAHYA

26 September 2021, 2:56 pm
KUANTAN – Niat baik seorang lelaki mahu membantu rakan yang dalam kesulitan, namun sebaliknya dia ditipu individu yang menyamar sebagai rakannya sehingga mengalami kerugian RM3,800.
Ketua Jabatan Siasatan Jenayah Komersial (JSJK) Pahang, Superintendan Mohd. Wazir Mohd. Yusof berkata, kejadian bermula pada 25 September lalu apabila mangsa yang berusia 54 tahun menerima satu panggilan telefon.
“Dalam keadaan cemas pemanggil memberitahu dia adalah rakan mangsa dan dompet termasuk kad pengenalan, kad bank serta telefon bimbitnya telah hilang.
“Suspek turut memberitahu dia dalam keadaan terdesak dan memerlukan duit untuk membuat bayaran kepada pembekal dan mahu meminjam daripada mangsa sebanyak RM3,800,” katanya dalam kenyataan di sini, hari ini.
Menurut Mohd Wazir, mangsa telah membuat pemindahan wang ke akaun yang diberikan suspek melalui pemindahan atas talian berjumlah RM3,800 dan cuba menghubungi kembali rakannya tetapi tidak dijawab.
“Selepas itu mangsa menerima panggilan daripada rakannya itu bertanyakan kenapa mangsa menghubunginya dan mangsa memberitahu telah memindahkan wang seperti yang diminta.

“Rakan mangsa terkejut dan menafikan ada meminta wang daripada mangsa sebelum mangsa menghubungi pihak bank untuk menyemak transaksi yang dibuat sebelum itu,” katanya.
Mohd. Wazir berkata, mangsa kemudiannya membuat laporan polis selepas dinasihatkan pihak bank untuk berbuat demikian. – K! ONLINE


KDA FC mudah tewaskan Kelantan United FC
Oleh MOHD. RAFIE AZIMI

27 September 2021, 11:48 pm
ALOR SETAR –  Kedah Darul Aman FC (KDA FC) menepati ramalan sebagai pasukan pilihan Kumpulan C Piala Malaysia apabila mudah menewaskan pasukan daripada Liga Premier, Kelantan United FC 3-0 di Stadium Darul Aman di sini sebentar tadi.
Seawal minit ke-12, pasukan tuan rumah membuka jaringan setelah penjaga gol pelawat, Mohammad Fikri Che Soh tersilap jangkaan ketika hendak mengeluarkan hantaran jauh kapten KDA FC, Baddrol Bakhtiar.
Sepakannya yang tidak mengena menyebabkan bola disambar pemain sayap berpengalaman KDA FC, Syazwan Zainon yang mudah merembat leret ke gawang tidak dikawal untuk gol pertama perlawanan.
Gol kedua KDA FC bagaimanapun berjaya dijelmakan pada minit ke-45 apabila pemain pertahanan mereka, Mohd. Rizal Mohd. Ghazali bijak melakukan hantaran kepada Kipre yang berada berdekatan pintu gol lawan untuk pemain dari Ivory Coast itu mudah melakukan jaringan.
Syazwan Zainon berjaya menggegarkan jaring lawan untuk gol ketiga tuan rumah setelah dia menyempurnakan umpanan dari Kipre, dua minit kemudian.- K! ONLINE


3 lagi lokaliti skim Felda di Bera kena PKPD
Oleh AMREE AHMAD

27 September 2021, 11:29 pm
PUTRAJAYA – Sejumlah tiga skim tanah rancangan persekutuan di, Pahang meliputi Felda Rentam, Felda Tementi dan Felda Sebertak yang terletak dalam Bera bakal dikenakan Perintah Kawalan Pergerakan Diperketatkan (PKPD) secara serentak bermula Rabu ini.
Ketua Pengarah Majlis Keselamatan Negara (MKN), Datuk Rodzi Md. Saad berkata, peneroka di tiga kawasan itu telah pun lengkap menerima dua dos vaksin lebih sebulan lalu yang turut dihadiri Perdana Menteri, Datuk Seri Ismail Sabri Yaakob selaku Ahli Parlimen Bera.
“Bagaimanapun, sehingga kini berdasarkan laporan Jabatan Kesihatan Negeri Pahang, tiada sebarang kluster yang diumumkan namun kes melonjak di tiga skim Felda itu kebelakangan ini,” katanya dalam satu kenyataan hari ini.
Beliau berkata, turut dilaksanakan PKPD mulai lusa sehingga 12 Oktober depan ialah empat perkampungan masyarakat Orang Asli yang terletak di Seri Makmur dalam Daerah Kinta, Perak.
Katanya, lokaliti terpencil yang didiami penduduk suku kaum Temiar serta berhampiran Tanjung Rambutan itu melibatkan Kampung Bakok, Kampung Jambu, Kampung Lalang dan Kampung Dollah.
Bagaimanapun, katanya, satu perkampungan Orang Asli dari suku Semai di Gangai, Mukim Slim dalam daerah Muallim di negeri itu ditamatkan PKPD esok, lapan hari jauh lebih awal.

“Selebihnya, enam lokaliti di dua negeri berakhir PKPD serentak esok seperti telah dijadualkan antaranya ialah Kampung Temalian, Raub dan Kampung Paya Pelong, Temerloh di Pahang.
“Di Sabah pula melibatkan Kampung Rugading, Kota Marudu; Kilang Fu Yee, Kalabakan; serta Kampung Warisan dan Rumah Pangsa Tanjung Aru, Kota Kinabalu,” katanya. – K! ONLINE.


Kaedah fertigasi, teknologi bantu usahawan tani jadi jutawan
Oleh AMREE AHMAD

27 September 2021, 11:32 pm
PUTRAJAYA – Jabatan Pertanian akan terus mengenengahkan kemajuan teknologi baharu kepada rakyat khususnya usahawan tani melalui pelbagai sesi webinar bagi meningkatkan produktiviti dan kualiti hasil tanaman makanan.
Timbalan Menteri Pertanian dan Industri Makanan I, Datuk Seri Ahmad Hamzah berkata, ia antara usaha jabatan itu yang antara lain mengembangkan kaedah penanaman secara fertigasi yang ketika ini menjadi pilihan utama kerana penggunaan input pertanian efisien dan mesra alam sekitar.
“Pengurusan tanaman juga lebih mudah walaupun kos awalan pembangunannya jauh tinggi berbanding sistem konvensional selain kaedah ini memiliki banyak kelebihan,” kata beliau ketika merasmikan Webinar Fertigasi secara maya di sini hari ini.
Program dua hari itu melibatkan 1,100 peserta yang telah mendaftar secara talian dengan sebanyak 10 kertas kerja meliputi pelbagai tajuk dibentang termasuk perkongsian dalam kalangan pegawai, penyelidik dan pengusaha fertigasi yang berjaya serta turut disiarkan secara langsung melalui saluran khas YouTube TV Pertanian.
Ahmad berkata, sistem fertigasi lebih lestari sudah digunakan secara meluas dalam pengeluaran tanaman makanan utama negeri seperti cili, tomato, salad, melon dan halia.
Penggunaan fertigasi, jelasnya, juga sejajar Revolusi Industri (IR) 4.0 apabila sistem itu boleh diintegrasikan dengan teknologi Internet Benda, Kecerdasan Buatan, automasi dan robotik yang aman sistem fertigasi secara pintar membolehkan aspek pengurusan dan pemantauan ladang dapat dilaksanakan lebih cekap tanpa berlaku pembaziran. – K! ONLINE.


Mekanik ditemui mati dalam rumah
Oleh OTHMAN YAHAYA

27 September 2021, 11:44 pm
SUNGAI PETANI – Bau busuk dari sebuah rumah di Taman Ria di sini membawa kepada penemuan mayat mekanik berusia 56 tahun pada pagi ini.
Mayat lelaki itu ditemui dalam keadaan mereput di atas katil kira-kira pukul 11.10 pagi.
Ketua Polis Daerah Kuala Muda, Asisten Komisioner Adzli Abu Shah berkata, sebaik menerima maklumat berhubung kejadian, pihaknya bersama anggota Balai Bomba dan Penyelamat Sungai Petani bergegas ke rumah tersebut.
“Kita terpaksa menggunakan khidmat bomba untuk memecahkan pintu bilik utama yang berkunci dari dalam.
“Mangsa yang masih bujang dipercayai telah meninggal dunia lebih dua hari lalu dan siasatan awal tidak menemui sebarang unsur jenayah di rumah berkenaan,” katanya di sini hari ini. – K! ONLINE.


KPDNHEP Selangor lupus barang rampasan lebih RM1.6 juta
Oleh MOHAMAD NAUFAL MOHAMAD IDRIS

27 September 2021, 11:41 pm
SHAH ALAM- Barang rampasan berjumlah lebih RM1.6 juta dilupuskan Kementerian Perdagangan Dalam Negeri dan Hal Ehwal Pengguna (KPDNHEP) Selangor, hari ini.
Pengarah KPDNHEP Selangor, Muhamad Zikril Azan Abdullah berkata, ini adalah pelupusan kali pertama yang dibuat pihaknya pada tahun ini dengan kali terakhir pada 2019.
“Kesemua barang yang terdiri daripada pakaian, beg tangan, minuman keras dan beberapa barang lain ini dirampas dalam 33 kes yang kami lakukan sejak tahun 2019.
“Kami baru sahaja mendapat kebenaran daripada mahkamah untuk melupuskan kesemua barang ini,” katanya dalam sidang akhbar pada Program Pelupusan Ekshibit Perdana KPDNHEP di Pusat Perindustrian Bukit Raja, Shah Alam, hari ini.
Menurutnya, kesemua barang rampasan tersebut dirampas di bawah Akta Kawalan Bekalan 1961, Akta Perihal Dagangan 2011, Akta Hak Cipta 1987 dan Akta Cap Dagang 2019.
Kata Muhammad Zikril, pihaknya berjaya menahan 16 suspek dalam sembilan daripada 33 kes yang dijalankan di seluruh negeri. -K! ONLINE.